Манзилингиз:Муслимаат»Бош саҳифа»Тадбирлар»Танловга келган илк мақола\nBy Muslimaat on\t Dekabr 12, 2015 Тадбирлар\nبِسْـمِ اللَّـهِ الرَّحْمَـنِ الرَّحِيـمِ\nМеҳрибон ва раҳимли Аллоҳ номи билан бошлайман.\nАллоҳ таолога беҳад ҳамду санолар ва Муҳаммад соллаллоҳу алайҳи васалламга салавоту саломлар айтаман.\nПайғамбаримизга ва у Зотнинг аҳли оилалари ҳамда асҳоби киромларига беадад салавоту саломлар бўлсин.\nМана, рабиул аввал ойи ҳам кириб келмокда. Бу ой инсоният учун нажот умидини тақдим этган, улкан бахту саодатлар эшигини очган ойдир. Бу ой бутун оламларга раҳмат ва баракот манбаи бўлган Зотнинг қуёши дунё узра илк бор порлаган ойдир. Бу ой икки жаҳон сарвари, Одам болаларининг афзали, охир замон Пайғамбари севикли Набийимиз Муҳаммад соллаллоҳу алайҳи васаллам таваллуд топган ойдир. Бу ой барча мусулмонлар учун қадрли бўлган, муҳим фурсат ҳисобланган ойдир. Шу боис, бутун Ислом олами бу ойни ўзгача тайёргарлик билан кутиб олади ва мусулмонлар истиқомат қилаётган деярли барча мамлакатларда бу ой Расулуллоҳ соллаллоҳу алайҳи васалламнинг сийратларини ўрганиш ойи сифатида ўтказилади. Жумладан, бизнинг юртимизда ҳам мавлид ойи гўзал тарзда ўтказилиб борилади, Пайғамбаримиз соллаллоҳу алайиҳ васалламнинг сийратларини ўрганиш ниятида йиғинлар уюштириш анъанага айланган.\nШу боис, фурсатдан фойдаланиб, сиз, азизларга ушбу мазмунда ўзим билган, ўқиганларимдан қўлдан келганича маълумот беришга ҳаракат қиламан. Бу камтарона уринишим мавлид ойи туҳфаси бўлса, ажаб эмас. Аллоҳ таолонинг Ўзи манфаатли қилсин.\nМавлидни нишонлаш тарихи умуман олганда Пайғамбаримиз Муҳаммад соллаллоҳу алайҳи васалламнинг ўзларига бориб тақалади. У Зот соллаллоҳу алайҳи васаллам душанба кунлари рўза тутиб: «Бу – мен туғилган кун», дердилар. Буни имом Муслим ўз «Саҳиҳ»ларида Абу Қатода розияллоҳу анҳудан ривоят қиладилар.\nИмом Суютий зикр қилишларича Мавлидни биринчи бўлиб мунтазам ва тантанали нишонлашни йўлга қўйган киши бу Арбил ҳокими (ҳозирги Ироқнинг шимолидаги шаҳар) Абу Саид Кўкбўри ибн Зайниддин Али ибн Бектегин бўлган. Аҳли Сунна уламолари мазкур ҳокимни ва йўлга қўйган яхши бидъатини олқишлашган. Суютий ва Ибн Касирлар: «Буюк ва улуғ подшоҳлардан эди. Ўзидан кўп яхши амалларни қолдирган», дейишса, ҳофиз Заҳабий: «Мутавозеъ ва одобли инсон эди. Фуқаҳо ва муҳаддисларни яхши кўрарди», деб зикр қиладилар. Ибн Халикон ҳофиз Абу Хаттоб ибн Диҳянинг таржимаи ҳолини зикр қилиб шундай дейди:«У уламонинг таниқлиси ва фузалонинг машҳурларидан эди. Мағрибдан йўлга чиқиб Шом ва Ироққа борди. Арбилга 604-йили кирди. Унинг буюк подшоҳи Музаффариддин ибн Зайниддин Мавлиди набийга жуда қаттиқ эътибор қиларди. Абу Хаттоб унинг учун «Ат-Танвир фи мавлидил баширин назир» номли китоб ёзиб, ўзи унга ўқиб берди. Шунда ҳоким ўн минг динор билан мукофотлади».\nКези келганда айтиб қўйсак, мақсадга мувофиқ бўлади. Доктор Салоҳиддин Мунажжад ўзининг «Мўъжаму ма уллифа ан Расулиллаҳи соллаллоҳу алайҳи васаллам» номли китобида:«Мавлиди шариф тўғрисида уламо ва солиҳлар томонидан ёзилган китоблар сони 160 га етади», дейдилар.\nАйюбийлар даврида нишонланиши бошланган Мавлид Усмонлилар даврида янада тантанали равишда ўтказиладиган бўлди. Масалан, султон Абдулҳамид даврида 12- рабиул аввал куни салтанат аъёнлари шоҳона расмий кийимларни кийиб, кўкракларига нишонларини таққан ҳолда энг катта жомеъ масжид эшиги олдида султонни кутиб, саф тортишарди. Султон ҳам қасридан қимматбаҳо нарсалар билан жиҳозланган энг яхши отини миниб, атрофида маҳобатли мавкиби билан жомеъга етиб келарди. Ҳамма жойига усмонлилар байроғи илинган кўчалардан султон мавкаби икки қатор аскар ўртасида ва улар ортидан аҳоли ўтар, кейин ҳаммалари жомеъга кириб тантаналар бошланарди. Аввал Қуръон тиловати, сўнг Муҳаммад алайҳиссалом туғилиш қиссалари қироат қилинарди. Сўнг Пайғамбар алайҳиссаломга салавот айтиш сифатида «Далоилул-хойрот» китоби ўқиларди. Шундан кейин баъзи шайхлар томонидан зикр ҳалқалари ташкил этилар, уларда нашид ва салавотлар баланд овозларда айтиларди. 12- рабиул аввал тонгида даражаларидан қатъи назар давлат киборлари Султонни Мавлиди набий билан қутлашарди». (Ҳасан Сандубийнинг «Тарихул иҳтифал бил мавлудин набий» китобидан)\n«Мавлид» аслида «туғилиш», «туғилган вақт» ва «пайт» деган маъноларни англатади. Бу сўз кўпинча Расулуллоҳ соллаллоҳу алайҳи васалламнинг туғилишларига ва уни нишонлашга нисбатан ишлатилиб, кейинроқ шу йиғинларда ўқиладиган Набий соллаллоҳу алайҳи васалламнинг сийратларига доир қисқача маълумотларни ўз ичига олган.\nПайғамбаримиз алайҳиссалоту вассаламнинг ҳаётларини, суннати мутоҳҳараларини ўрганмасдан туриб, Ислом динининг моҳиятини, Қуръони Каримнинг маъноларини тушуниб етиш осон эмас, яъни қийинроқ.\nМен анча йил олдин, яъни болалик кезларимда маҳалламиз отинойисидан оз-моз Қуръон каломини ўрганиш учун мурожаат қилиб турсам-да, Қуръон каломини маъно таржималарини ўқиб тушунишим мушкул иш бўлган. Алҳамдулиллаҳ, кейинги балоғат давримдан ўтган кезларимдан кейин эса Пайғамбаримиз соллаллоҳу алайҳи васалламнинг гўзал юзларини тушимда кўриб, қаттиқ ошиқ бўлиб қолганимда, бу гўзал ва нурли инсон ким экан? дея қаттиқ қизиқа бошладим. У Зот ҳақида ўрганганим биринчи китоб ҳали ҳануз ёдимда. Пайғамбарни йиғлатган ҳодисалар эди. Барибир, у даражада тушунишга қийналсам-да қаттиқ изландим ва «Тарихий Муҳаммадий» ва «Саодат асри» китобларини ўқишга киришдим. «Оҳ, нақадар буюк инсон! Нақадар улуғ инсон!» дея кўзларимдан ёшлар оқиб, қалбимда у Зотга нисбатан қаттиқ муҳаббат уйғонди. Оҳ, мен ўша буюк инсоннинг уммати эканлигимдан бахтлиман, деб кўзларимдан қувонч ёшлари оқди. Алҳамдулиллаҳ.\nАгар сиз Расулуллоҳ соллаллоҳу алайҳи васалламнинг ҳаётларини диққат билан ўқиб кузатсангиз, У Зот сизга: «Мен шундай бир умматни тарбия қиламанки, ер юзи унга тобе бўлиб ўтади», деяётгандек бўлади.\nБалоларга сабр қилишда, ҳақ устида собит туришда ва хотиржамлик билан жавоб беришда, меҳрибонликда, мулойимликда, нозик қалблиликда ва умуман ерга хос бўлган барча тушунчаларнинг чўққисида туришда Расулуллоҳ соллаллоҳу алайҳи васалламнинг мисли бўлмаган. Аллоҳ субҳанаҳу ва таоло Расулуллоҳ соллаллоҳу алайҳи васаллам қалбларига илоҳий муҳр босди. Набий соллаллоҳу алайҳи васаллам сийратларини, сифатларини ва ҳадисларини ўқиб-ўрганаётган ҳар бир инсон ҳар бир нуқтада ўша илоҳий муҳрнинг изларини изламоғи керак.\nРасулуллоҳ соллаллоҳу алайҳи васалламнинг мўъжизаларидан бири. Башарият бутун тарихи мобайнида ожиз қолиб келган нуқтани Расулуллоҳ соллаллоҳу алайҳи васаллам ўз сийратларида амалда кўрсатиб кетдилар.\nМен сийратлари ҳақида ва ҳадисларини ўқиб борар эканман, кўзларимга ер юзида бу инсондан бошқа инсон йўқдек туюлар эди. Ҳадисларининг баёнини завқи шунчалар тотлики, гўё саҳифалар ортидан Расулуллоҳ соллаллоҳу алайҳи васалламнинг овозларини эшитгандай бўлар эдим..\nРасулуллоҳ соллаллоҳу алайҳи васалламнинг сийратлари ва ибратлари агар чуқур мулоҳаза қилиб кўрилса, Ислом оламининг ҳаёт булоқлари ва инсоний жамиятнинг саодати қайнаб чиқадиган ягона манба эканлигини англаб етамиз.\nМенинг ҳам танловда иштирок этишим, ҳеч шубҳасиз, Аллоҳнинг менга кўрсатган фазлу марҳаматидир. Бироқ мен қайда-ю, аввалгилару охиргиларнинг саййиди бўлмиш Муҳаммад соллаллоҳу алайҳи васаллам ҳаётларини ёритиб бера олиш қайда?! Камина токи зулматлар ичида ҳалокатга юз тутмасдан, Расулуллоҳ соллаллоҳу алайҳи васаллам умматлари сафида яшаб, умматлари сафида жон таслим қилмоқни ва Пайғамбаримиз шафоати билан Аллоҳнинг мағфиратига ноил бўлмоқни мақсад қилган, Расулуллоҳ соллаллоҳу алайҳи васаллам нурларидан озгина бўлса-да баҳраманд бўлмоқни тенгсиз бахт деб биладиган ожиз бир банда, холос.\nМен Пайғамбаримиз ҳақида кўп маълумот тўплашни, Пайғамбаримиз ҳақида ҳар қандай китобни ва маълумотларни ўқиб ўрганишни ва бошқа халқларнинг Пайғамбаримиз ҳақидаги тавсифларини ўқиб, яқин дўстларимга ва яқинларимга сўзлаб беришни одат қилдим.\nҒарблик холис мутафаккирларнинг Пайғамбаримиз ҳақларидаги тавсифлари:\nБугунги кунимизда бутун олам Муҳаммад алайҳиссаломнинг зотларига, сифатларига ва таълимотларига қанчалик муҳтож эканини ўтган асрнинг буюк ақл эгаларидан бири, забардаст инглиз мутафаккири ва ёзувчиси Бернард Шоу ўзининг: «Агар Муҳаммад Пайғамбар тирик бўлганида, замонамиз муаммоларини бир пиёла чой устида ҳал қилган бўлар эди», деган сўзлари билан ифодалаган эди. Агар буюк ёзувчининг бу сўзлари Бернард Шоуга ўхшаш ғарбликлар учун шону шараф бўладиган бўлса, Муҳаммад соллаллоҳу алайҳи васалламга умматликни даъво қилиб туриб, у кишига эргашмай юрган шарқликлар учун ору номусдир.\n(Шайх Муҳаммад Содиқ Муҳаммад Юсуф,«Зикр аҳлидан сўранг», 3-сон, 59-бет.)\nИнсоният тарихида Муҳаммад алайҳиссаломчалик қавми тарафидан севилган ва ҳурматланган инсон ўтмаган. Тарих китобларида баён қилинадики, Урва исмли мушрик Қурайш кофирларига шундай ҳикоя қилган экан: «Мен жуда кўп ҳукмдорларни кўрганман. Сезарнинг, Кисронинг саройларида бўлганман. Лекин қасам ичишим мумкинки, асҳоблари Муҳаммадни ҳурмат қилганлари каби ҳурмат-эҳтиром килинган ҳукмдорни кўрмадим. Аллоҳга қасамки, агар у бир нарса буюрса, улар дарҳол уни бажаришга ташланишади, таҳорат олса, ундан тушаётган сувни талашиб-тортишиб олишга ошиқишади, гапирса, сукут қилиб қотиб қолишади, шу даражадаки, ҳатто унинг кўзларига тик карашга ботина олишмайди». («Ҳидоят».2002 йил, 9-сон, 10-бет.)\nПайғамбаримизни Ғарбнинг инсофли кишилари ҳам улуғлашган. Буюк олмон шоири Волфганг Гёте бундай деб ёзган: «Мен дунё тарихини ўқиб шундай хулосага келдим: дунё подшоҳлари тўплаган жами салтанату бойлик, қасрлару саройлар Муҳаммад алайҳиссаломнинг ямоқ яктакларига ҳам арзимас экан. Биз Оврупа миллатлари маданий имконимиз юқори бўлишига қарамай, Муҳаммад (алайҳиссалом) сўнгги поғонасига қадар чиқа олган зинанинг биринчи пиллапоясидамиз, холос. Ҳеч шубҳа йўқки, бирон кимса у Зотдан юқорироққа ўта олмайди». Бернард Шоу: «Агар Муҳаммад (алайҳиссалом)дек бир одам ҳозирги дунёни бошқарганида эди, бу дунёнинг мушкулотларини ҳал қилишга муваффақ бўлар эди, бу эса, ўз навбатида, ҳозирги дунёга етишмаётган хотиржамлик ва бахтни олиб келган бўларди», деган эди.\n(«Ҳидоят», 2001 йил, 6-сон, 14-бет.)\nТомас Карлайл тан олиб айтишича, Муҳаммад (алайҳиссалом) шундай тубан халқ (араблар)ни «ёруғлик ва илм ташувчилар» даражасига юксалтирди: «Араб халқи учун бу зулматдан нурга чиқиш эди. Бу билан араблар илк маротаба бошқалар назарида жонландилар. Дунёнинг яратилишидан буён кўзга ташланмай, ўз саҳроларида изғиб юрган қашшоқ подачи халқ! Қаранг, кўзга ташланмаган халқ бугун дунёга кўз-кўз бўлди, кичик эди, оламий улуғликка эришди. Бор-йўғи юз йил ичида араблар ғарбда Гранадагача, шарқда Деҳлигача етишди, жасорат ва улуғворлик нури ила Арабистон олам кенгликларини ёритмоқда». («Ҳидоят», 2001 йил, 5-сон, 10 – 11-бетлар.)\nИнглиз олими Жон Давенпорт мана бу фикрларни ёзиб қолдирган: «Машҳур пайғамбарлар ва фотиҳлар орасида ҳаёти Муҳаммад (алайҳиссалом)нинг тарихидек энг кўп ва барча нуқталаригача батафсил ўрганилган тарихий шахс йўқ». Атоқли файласуф Шебол бундай дейди:«Муҳаммад (алайҳиссалом)нинг одам боласи бўлгани бутун инсониятга катта фахрдир. Чунки у зот уммий (ўқиш-ёзишни билмаган) бўлса-да, ўн тўрт аср аввал шундай қонун ва асосларни келтирдики, биз оврупаликлар икки минг санадан кейин уларнинг қиймати ва ҳақиқатини англаб етсак, энг бахтли, энг саодатли насллар бўламиз». Франциянинг таниқли олимларидан Ламартиннинг мана бундай сўзлари бор: «Агар кишининг буюклиги унинг қилган ишларига, қозонган зафарларига, имконияти оз бўлса-да, кўп иш қилганига қараб баҳоланадиган бўлса, Муҳаммад (алайҳиссалом) инсонларнинг энг буюгидир. У киши ҳам Пайғамбар, ҳам нотиқ, ҳам даъватчи, сиёсатчи, жангчи, қалблар ҳимоячиси, ғоялар тарғиботчиси, имом (яъни раҳбар), давлат арбоби, ер юзининг йигирмата минтақасида исломий салтанат қура олган… Муҳаммад (алайҳиссалом) ана шундай Зот эди! Унга ҳеч қайси буюк инсон тенглаша олмайди! Наҳотки, у ўлчовларга сиғса?!» Франциянинг машҳур арбоби ва саркардаси Наполеон Бонапарт у Зотга бундай баҳо беради: «Аллоҳ таолонинг бирлиги ва борлигини Мусо (алайҳиссалом) миллатига, Исо(алайҳиссалом) умматига, Муҳаммад (соллаллоҳу алайҳи васаллам) эса бутун инсониятга билдирди». Америкалик тарихчи олим Мишел Ҳарт бундай дейди: «Дунёдаги таъсири энг кучли шахслар рўйхатининг бошига Муҳаммад (алайҳиссалом)ни ёзиб қўйсам, эҳтимол, айрим мухлисларим таажжубга тушишар? Бошқалар, эҳтимол, буни ўзгача тушунишар? Нима бўлганида ҳам, у Зот дунёвий ва диний соҳалардаги самарали ишлари билан тарих саҳнасидаги ана шу мўътабар мақомга муносибдир». Оксфорд дорилфунуни профессори Вилям Монтгомери: «Муҳаммад (алайҳиссалом)нинг зафар-ютуқлари унинг буюклигига далилдир. Бундай мақом-мартабага эришган бошқа шахс Ғарбда маълум эмас. У Зотни сеҳргарликда айблаш ўз мақсадига эришолмай, ноилож қолган одамнинг чиранишидир». («Ҳидоят», 2006 йил, 3-сон, 6-7-бетлар.)\nУламолар киши қалбида Пайғамбар соллаллоҳу алайҳи васаллам севгиси бор-йўқлигининг белгиси сифатида қуйидаги ўлчовни қўллашган:\n3.Расулуллоҳ соллаллоҳу алайҳи васаллам суннатларига амал қилиш ва шариатларини ҳимоя қилиш («Ҳидоят», 2005 йил, 2-сон, 13-бет).\nПайғамбаримиз соллаллоҳу алайҳи васалламнинг сийратлари: муборак ҳаётлари, у Зот таваллуд топганларидан бошлаб, то Роббиларига мулоқот бўлгунларича таржимаи ҳоллари ҳам «Суннат» туркумига киради. «Суннат» сўзи муҳаддислар истилоҳида қуйидагича таъриф қилинади: «Пайғамбар соллаллоҳу алайҳи васалламдан асар бўлиб қолган гап, иш, тақрир, халқий (тана тузилиши), ахлоқий сифатлар ва таржимаи ҳолга тегишли маълумотлар– «Суннат» дейилади». (Шайх Муҳаммад Содиқ Муҳаммад Юсуф, «Иймон» китоби, 334-336-бетлар.)\nАбду Манофдан 4 қабила вужудга келди: Абду Шамс, Навфал, Муттолиб ва Ҳошим. Саййидимиз Муҳаммад соллаллоҳу алайҳи васаллам Ҳошим оиласига мансублар: Муҳаммад (соллаллоҳу алайҳи васаллам) ибн Абдуллоҳ ибн Абдулмуттолиб ибн Ҳошим. Восила ибн Асқаъ розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам айтганлар: «Аллоҳ таоло Иброҳим авлодидан Исмоилни, Исмоил авлодидан Бану Кинонани, Бану Кинонадан Қурайшни, Қурайшдан Бану Ҳошимни ва Бану Ҳошимдан Мени танлаб олди».\nАббос ибн Абдулмуттолиб розияллоҳу анҳудан ривоят қилинган ҳадисда Расулуллоҳ соллаллоҳу алайҳи васаллам дедилар: «Аллоҳ таоло махлуқотларини яратиб, мени уларнинг энг яхши (яъни инсон) жинсидан ва 2 тоифанинг (яъни араб ва ажамнинг) яхшисидан қилди. Сўнг қабилаларни танлаб, мени энг яхши қабиладан қилди. Сўнг хонадонларни танлаб, мени энг яхши хонадондан қилди. Мен уларнинг ҳам ўзи, ҳам хонадони эътибори билан энг яхшисиман»\nРасулуллоҳ соллаллоҳу алайҳи васалламнинг насл-насаблари ва оилалари\nМуҳаммад соллаллоҳу алайҳи васаллам насаблари (Аднонгача бўлган шажара)\nРасулуллоҳ соллаллоҳу алайҳи васаллам боболари Ҳошим ибн Абду Маноф номидан олинган Ҳошимийлар сулоласига мансубдирлар. Ҳошим Бану Абду Маноф билан Бану Абдуд-Дор Байтуллоҳга тегишли хизматларни ўзаро тақсимлаб олишгач, Абду Маноф тасарруфига ўтиб, Ҳошим эгалик қиладиган бўлди. Қавми орасида обрў-эътибори кучли ва бадавлат киши бўлган Ҳошим Маккада биринчи бўлиб ҳожилар учун сарид тайёрлатди. Ана шу егуликни тайёрлатиш учун нонни майдалагани боис Ҳошим (майдаловчи) номини олган. Унинг асл исми Амр эди. Қурайш ичида машҳур бўлган қиш ва ёз сафарини ҳам Ҳошим жорий қилган. (Қурайш қишда Яманга, ёзда Шомга тижорат сафарига чиқарди. Абдул Муттолиб «Аллоҳ менга ўнта ўғил берса ва улар мени ҳимоя қиладиган ёшга етишса, уларнинг бирини Каъба олдида қурбонлик қилиб сўяман» деб назр қилди.\nАбдул Муттолибнинг 10 та ўғли бўлган: Ҳорис, Зубайр, Абу Толиб, Абдуллоҳ, Ҳамза, Абу Лаҳаб, Ғайдоқ, Муқаввим, Зирор ва Аббос. Баъзилар ўғиллар сонини 11 та деб, Қусамни ҳам киритишган. Ўғилларни 13 та деювчилар эса Абдул Каъба ва Ҳажлни ҳам қўшишган. Абдул Каъба деб Муқаввим, Ҳажл деб Ғайдоқни айтилган, Абдул Муттолибнинг Қусам исмли ўғли бўлмаган, дейилади. Абдул Муттолибнинг қизлари 6 та бўлган: Уммул Ҳаким, яъни Байзо, Барра, Отика, Софийя, Арва ва Умайма.\nАбдуллоҳ ибн Абдул Муттолиб. Унинг онаси Фотима бинти Амр ибн Оиз ибн Имрон ибн Махзум ибн Яқзо ибн Мурра эди. Абдуллоҳ Абдул Муттолибнинг энг яхши, покиза ва суюкли ўғли эди. Ўғилларининг сони ўнтага етиб, уларнинг ҳимоясига таяниш мумкинлигига амин бўлгач, Абдул Муттолиб ўғилларига ўзининг бир вақтлар қилган назрини маълум қилди. Ўғиллар отанинг иродасига бўйсунишди. Абдул Муттолиб ўғилларининг исмларини қуръа ташланадиган ўқларга ёзиб Ҳубал ходимига берди. Қуръа ташланганида Абдуллоҳнинг номи чиқди. Абдул Муттолиб қўлига ўткир тиғ олиб, Абдуллоҳни етаклаб Каъба томон юрди. Бироқ Абдуллоҳнинг сўйилишига Қурайш, хусусан, унинг Бану Махзумлик тоғалари ва оғаси Абу Толиб қарши чиқди.\nАхир, мен назр қилганман-ку?! – деди Абдул Муттолиб. Улар Абдул Муттолибга аррофа – коҳин аёл олдига боришни маслаҳат беришди. Абдул Муттолиб аррофанинг ҳузурига келди. Коҳин аёл унга Абдуллоҳ ва ўнта туяга қуръа ташлашни, агар Абдуллоҳнинг номи чиқса, то Робби рози бўлгунга қадар туялар сонини ўнтага ошираверишни маслаҳат берди. Абдул Муттолиб қайтиб келиб аррофа ўргатганидек иш тутди. Бироқ қуръа ҳар сафар Абдуллоҳга чиқарди. Ота ҳар гал туялар сонига ўнта туя қўшиб, қайтадан қуръа ташларди. Ниҳоят, туяларнинг сони юзтага етганида, қуръа Абдуллоҳга эмас, туяларга чиқди. Абдул Муттолиб ўғлининг эвазига юзта туя қурбонлик қилди-да, уларни на бир инсон ва на бир ҳайвон ман қилинмайдиган гўшт сифатида ташлаб кетди. Дия, яъни хун пули шу пайтгача Қурайшда ҳам, бошқа арабларда ҳам ўнта туя эди. Абдуллоҳ воқеасидан кейин хун пули юзта туяга чиқди ва буни Ислом ҳам ўз ўрнида қолдирди. Расулуллоҳ соллаллоҳу алайҳи васаллам Исмоил алайҳиссалом ва оталари Абдуллоҳни назарда тутиб: «Мен икки қурбоннинг ўғлиман» деганлари ривоят қилинган. Абдул Муттолиб ўғли Абдуллоҳга Омина бинти Ваҳб ибн Абду Маноф ибн Зуҳра ибн Килобни келин қилиб танлади. Отаси Бану Зуҳранинг бообрў саййиди бўлган Омина Қурайшнинг насл-насабда ва фазл-фазилатда энг олди қизи эди. Абдуллоҳ Омина билан Маккада қовушди. Орадан бир оз вақт ўтгач, Абдул Муттолиб Абдуллоҳни хурмо ғамлаш учун Мадинага жўнатди. Баъзилар Абдуллоҳ Шомга тижорат сафарига чиққан эди, дейишади. Қурайш карвони билан йўлга чиққан Абдуллоҳ касал ҳолида Мадинага кириб келади ва шу ерда вафот этади. Уни Нобиға Жаъдийнинг ҳовлисига дафн қилишади. Ўшанда Абдуллоҳнинг ёши 25 да эди. Аксарият муаррихлар Абдуллоҳ вафот этганида Расулуллоҳ соллаллоҳу алайҳи васаллам ҳали туғилмаган эдилар, дейишади. Абдуллоҳнинг вафоти ҳақидаги хабар Маккага етиб келганида Омина унга атаб дилларни эзадиган марсиялар айтди:\nҲайҳот, Батҳо водийлари бугун ундан йироқларда,\nАбдуллоҳ ибн Абдул Муттолибдан бор-йўқ қолган нарса бешта туя, бир қанча қўйлар ва Барака исмли ҳабаший жория бўлди. Умму Айман куняси билан танилган бу аёл Расулуллоҳ соллаллоҳу алайҳи васалламга энагалик қилди.\nПайғамбарлар саййиди Муҳаммад соллаллоҳу алайҳи васаллам Кисро Ануширвон ҳукмронлигига 40 йил тўлганида, Фил ҳодисасининг 1-йилида рабиул аввал ойининг 9- ёки 12-куни душанба тонгида Маккада, Бану Ҳошим оиласида дунёга келдилар. У Зотнинг таваллуд кечалари оналарининг ҳузурига Ҳазиратул-Қудсдан* чиққан бир нечта аёллар ичидан Осиё ва Марям алайҳимассаломлар ҳам ҳозир бўлишди.\nҲазиратул-қудсдан – жаннатнинг номларидан бири. Бу ибора луғатда «Муқаддас қўриқхона» деган маънони англатади.\nУлкан олим Муҳаммад Сулаймон Мансурпурий аниқлашига кўра, бу мелодий 571-йилнинг 20- ёки 22-апрелига тўғри келади. Шу ўринда шу ерга Бусурийнинг «Ҳамзия» қасидасидан иқтибос қилинган байтларидан келтираман.\nҚуёшдек порлоқ чеҳрангиз нақадар гўзал! Ўша ёрқин кеча у сабабли ёришиб кетган эди.\nУ, кундузи дин учун шоду ҳуррамлик бўлган таваллуд кечасидир.\nУ кунда Ваҳбнинг қизи Омина Муҳаммад алайҳиссаломни туғиш билан дунё аёллари етиша олмаган фахру ифтихорга, шон-шуҳратга етишди.\nУ ўз қавмига покдомон Марям кўтариб келгандан ҳам афзалроқ Зотни олиб келди.\nРасулуллоҳ соллаллоҳу алайҳи васаллам туғилганларида оналари Омина боболари Абдул Муттолибга севинч хабарини жўнатди. Набирасининг дунёга келганидан қувонган Абдул Муттолиб келиб гўдакни Каъбага олиб кирди. Аллоҳга дуо қилиб, шукроналар айтиб набирасига Муҳаммад деб исм қўйди. Араблар одатда бундай исм қўйишмасди. Абдул Муттолиб араблар одатига кўра, набирасини 7-куни хатна қилдирди. Расулуллоҳ соллаллоҳу алайҳи васалламни оналаридан бир ҳафта кейин энг биринчи эмизган аёл Абу Лаҳабнинг чўриси Сувайба бўлган. Ўша пайтда унинг ҳам Масруҳ исмли гўдаги бор эди. Сувайба бунгача Ҳамза ибн Абдул Муттолибни ва кейин Абу Салама ибн Абдул Асад Махзумийни эмизган.\nНабий соллаллоҳу алайҳи васалламнинг амакилари Ҳамза ибн Абдул Муттолиб ҳам Бану Саъдлик бир аёлга эмизишга берилган эди. Расулуллоҳ соллаллоҳу алайҳи васаллам эмизувчи оналари Ҳалиманинг қўлида эканликларида Ҳамза розияллоҳу анҳунинг Бану Саъдлик онаси бир куни Муҳаммад соллаллоҳу алайҳи васалламни эмизади. Шу сабабли Ҳамза розияллоҳу анҳу ва Расулуллоҳ соллаллоҳу алайҳи васаллам икки томонлама – Сувайба ва Бану Саъдлик аёл томонидан сутдош ҳисобланади.\nҲалима Муҳаммад соллаллоҳу алайҳи васалламни тарбия қилар экан, бу муборак гўдакнинг баракоти ва шарофатига кўп бора гувоҳ бўлди. Улардан бири Кўксининг ёрилиши…\nМуҳаммад соллаллоҳу алайҳи васаллам таваллудларининг 4- ёки 5-йилида «Шаққу содр» (кўксининг ёрилиши ва ундан шайтон улушининг чиқариб ташланиши) воқеаси бўлиб ўтди. Имом Муслим Анас розияллоҳу анҳудан ривоят қилишича, Расулуллоҳ соллаллоҳу алайҳи васаллам болалар билан ўйнаб юрганларида, Жибрийл келиб у кишини ерга ётқизади ва кўкракларини ёриб юрагини чиқариб олади. Юракдан бир қуюқ қонни олиб ташлаб: «Бу шайтоннинг сиздаги улуши эди» дейди. Сўнг тилла тоғорадаги Зам-зам суви билан юракни ювиб, ўнглаб-яхшилаб, кейин жойига солиб қўйди. Болалар оналарининг, яъни Ҳалиманинг олдига югуриб келиб: «Муҳаммадни ўлдиришди» дейишди. Улар Набий соллаллоҳу алайҳи васалламни қаршилаганларида, у Зотнинг ранглари ўзгариб кетган эди. Анас розияллоҳу анҳу айтади: «Мен у Зотнинг кўксиларида ўша тикилган ип изларини кўрар эдим.\nРасулуллоҳ соллаллоҳу алайҳи васаллам 6 ёшларигача оналарининг бағрида яшадилар. Омина эрининг хотирасига вафо қилиб, Ясрибга, унинг қабрини зиёрат қилишга отланди. Маккадан тақрибан 500 км масофага сафар қилар экан, унинг ёнида етим ўғли Муҳаммад соллаллоҳу алайҳи васаллам, ходимаси Умму Айман ва қаровчиси Абдул Муттолиб бор эди. Омина Ясрибда 1 ой тургач, изига қайтди. Йўлда касалга чалиниб, сафарининг бошларидан дарди оғирлашди ва Макка билан Мадина оралиғидаги Абво деган жойда вафот этди. Каъба соясига Абдул Муттолиб учун тўшак тўшаб қўйиларди. Абдул Муттолиб чиққунга қадар фарзандлари тўшакнинг теварагидан жой олар ва отасининг ҳурмати учун ҳеч бири тўшакка ўтирмас эди. Ўша пайтда ёшгина бола бўлган Муҳаммад соллаллоҳу алайҳи васаллам келиб, тўшакка ўтириб олардилар. Амакилари Пайғамбаримизни тўшакдан четлаштирмоқчи бўлишарди. Агар Абдул Муттолиб буни кўриб қолса: «У ўғлимга тегинманглар. Аллоҳга қасамки, у улуғ одам бўлади!» дер, Расулуллоҳ соллаллоҳу алайҳи васалламни ёнига ўтирғизиб, елкаларини силар ва қилаётган ишидан қувонар эди. Набий соллаллоҳу алайҳи васаллам таваллудларидан 8 йил, 2 ой ва 10 кун ўтгач, Абдул Муттолиб Маккада вафот этди. Ҳаётдан кўз юмар экан, Абдул Муттолиб Расулуллоҳ соллаллоҳу алайҳи васалламга қарашни Абдуллоҳ ибн Абдул Муттолибнинг туғишган акаси Абу Толиб ибн Абдул Муттолибга васият қилиб кетди. Мана шундай қилиб Пайғамбаримиз амакисининг қарамоғига ўтдилар. Паймғабаримизнинг мерҳибонлиги ва умматларининг ғамлари, ташвишларига жон куйдиришлари амакилари оламдан ўтар вақтиданоқ билинган эди. Мана, амакилари учун қайғурган дамлари ҳақида.\nРасулуллоҳ соллаллоҳу алайҳи васаллам: «Эй амаки, «Ла илаҳа иллаллоҳ» калимасини айтинг! Шунда мен Аллоҳнинг ҳузурида бу калимани сизнинг фойдангизга ҳужжат қиламан», дедилар.\nАбу Жаҳл: «Эй Абу Толиб, (отанг) Абдулмуттолибнинг динидан юз ўгирасанми?» дея такрорлайверди.\nСўнг Абу Толиб: «Мен Абдулмутталибнинг динидаман», деди, «Ла илаҳа иллаллоҳ» дейишни хоҳламади. Бас, Пайғамбаримиз: «ллоҳга қасам, агар ман қилинмасам, сиз учун истиғфор айтаман», дедилар. Шунда Аллоҳ таоло қуйидаги оятларни нозил қилди: (Бухорий ва Муслимлар ривояти; Мулла Алиюл Қори Ҳанафий, «Ал-фиқҳул акбар» шарҳи.)\n«На Пайғамбар ва на мўминлар – агар мушриклар қариндошлари бўлса ҳам – уларнинг дўзах эгалари эканликлари аниқ маълум бўлганидан кейин, у мушриклар учун мағфират сўрашлари жоиз эмасдир». (Тавба сураси, 113-оят.)\n«(Эй Муҳаммад алайҳиссалом,) аниқки, сиз ўзингиз суйган кишиларни ҳидоят қила\nолмассиз, лекин Аллоҳ Ўзи хоҳлаган кишиларни ҳидоят қилур. У ҳидоят топувчи зотларни яхшироқ билгувчидир». (Қасас сураси, 56-оят.)\nОдамларни ҳидоят қилиш фақат Аллоҳ таолонинг измидадир. Аллоҳдан бошқа ҳеч ким, ҳатто охир замон Пайғамбарининг ҳам бу ишга қурблари етмайди. Агар у Зот бирор кишини ҳидоят қилиш имконига эга бўлганларида, амакилари Абу Толибни ҳидоят қилган бўлар эдилар. Аммо бунинг имкони бўлмади. Абу Толиб ҳидоятга муяссар бўлмай, дунёдан ўтди. Бундан Расулуллоҳ соллаллоҳу алайҳи васаллам қаттиқ афсус чекдилар. («Тафсири Ҳилол», Қасас сураси, 56-оят тафсиридан.)\nБутун коинотнинг Яратувчисини эътироф этмаган, унга иймон келтирмаган инсоннинг қилган яхшилик ва хизматлари қанчалик буюк бўлмасин, қиёмат кунида асло фойда бермайди.\nБунга Абу Толибнинг ҳаёти ёрқин мисолдир. У Пайғамбаримиз соллаллоҳу алайҳи васалламни гўдаклик чоғларидан бошлаб, 42 йил ҳимоя қилди. Бирор кишининг Расулуллоҳ соллаллоҳу алайҳи васалламга зиён етказишига йўл қўймади. Шунга қарамасдан, иймон келтирмагани учун илоҳий раҳматга эриша олмади». (Муҳаммад Айюб Ҳомидов, «Ҳидоят», 2001 йил, 6-сон,21-бет.)\nАббос ибн Абдулмуттолиб:«Эй Расулуллоҳ! (Амакингиз) Абу Толибга бирор нарса билан (охиратига) фойдангиз тегдими? Ахир у киши сизни ҳимоя қилар, сиз учун (душманларингиздан) ғазабланар эди», деб сўради. У Зот: «Ҳа! У (амаким) ҳозир дўзахнинг энг саёз қисмидадир. Агар мен(инг шафоатим) бўлмаганида, у киши дўзахнинг тубан жойида бўлар эди», деб жавоб бердилар. (Муслим, Аҳмад, Абу Яъло ва Ибн Асокирлар ривоят қилишган.\nХуллас, Пайғамбар соллаллоҳу алайҳи васаллам беназир камолот сифатлари билан безанган Зот эдилар. Парвардигорнинг Ўзи у Зотга одоб берган ва одобларини чиройли қилган эди. Аллоҳ таоло у Зотни мақтаб: «Албатта сиз улуғ Хулқ устидадирсиз» (Қалам: 4) деб марҳамат қилган эди. Мана шу улуғ хислатлар у Зотни дилларга яқин ва қалбларга суюмли қилган, кўнгиллар унга қараб талпинадиган йўлбошчига айлантирган эди. Хуллас, Пайғамбаримиз соллаллоҳу алайҳи васаллам 40 ёшида пайғамбарлик йилларидан то Аллоҳ субҳана ва таоло жон омонатларини олгунга қадар Аллоҳнинг амри ва изни ила жуда кўп буюк ишларни амалга ошириб, ер ва осмонлардаги инс ва жинсларга ибодатни қандай бажаришликни бутун оламларга ўргатиб, Ислом динини ёйиб кетдилар ва катта фатҳ ишларини амалга оширдилар.\nМакка фатҳ қилинганида Каъба атрофида 360 та бут-санам бор эди. Расулуллоҳ соллаллоҳу алайҳи васаллам уларни асолари билан туртиб, бирма-бир ерга қулатдилар. Сўнг бу санамлар у Зотнинг амрлари билан Масжидул Ҳаромдан олиб чиқиб ёқиб юборилди. Каъбанинг ичида ҳам бут-санам ва суратлар бор эди. Ҳатто Иброҳим алайҳиссалом ва Исмоил алайҳиссаломнинг қўлларида азлом ушлаб турган ҳолдаги суратлари бор эди. Бу санам ва суратлар ҳам Фатҳ куни йўқ қилинди. Одамлар бу каби залолатларга шу қадар ботиб кетишган эдики, ҳатто Абу Ражо ал-Уторудий розияллоҳу анҳу шундай дейди: «Биз бир тошга сиғиниб юриб, ундан кўра чиройлироқ бошқа тош топсак, наригисини улоқтириб, бунисига сиғиниб кетаверардик. Агар тош топилмаса, бир ҳовуч тупроққа эчкини соғиб, лойини қотириб, сўнгра шуни тавоф қилардик. Хуллас, ана шу тарзда ширк ва санамлар ибодати жоҳилият аҳли динининг энг асосий қисмига айланган эди. Ҳолбуки, улар ўзларини Иброҳим алайҳиссалом динида деб билишарди.\nЎзларини Иброҳим алайҳиссалом динида деб билувчи мушриклар аслида Иброҳим шариатининг кўрсатмаларидан анча йироқ ва унинг гўзал ахлоқларига буткул беэътибор эдилар.\nМен келтирган бу хислатлар у Зотнинг олий сифатлари ва камолот кўринишларидан қисқагина сатрлар, холос. Аслида, у Зотнинг улуғ хислатлари ва буюк сифатлари моҳияти идрок этиб бўлмас даражада олий ва тубига етиб бўлмас даражада чуқурдир. Парвардигорнинг нури билан зиёланиб, камолотнинг энг олий чўққисига эришган ва хулқи Қуръонга айланган, борлиқдаги энг буюк бу инсоннинг моҳиятини ким ҳам тўла ёритиб бера оларди?!\nЭй пок Парвардигор! Иброҳимга ва унинг аҳли оиласига салавоту раҳмат ёғдирганинг каби Муҳаммадга ва унинг аҳли оиласига ҳам салавоту раҳмат ёғдиргин. Албатта, Сен мақтовли ва улуғ Зотсан.\nЭй пок Парвардигор! Иброҳимга ва унинг аҳли оиласига хайру баракот ато этганингдек Муҳаммадга ва унинг аҳли оиласига ҳам хайру баракот ато этгин. Албатта, Сен мақтовли ва улуғ Зотсан.\nМУБИНАХОН АББОСХОН қизи таёрлади\n08-12-2015 26-сафар ойи.


"Реал" футболчиси жарохат олди \nНатижалар | Жами овоз: 9370 та.\nФутбол аёл стадион Насаф Ман. Юнайтед Бруну Фернандеш Спортинг Ман. Юнайтед Лерой Сане Манчестер Сити Бавария Челси Суарес Transferlar Taxminlar Гризманн Барселона Реал Мадрид Де Лигт Аякс Ювентус Овермарс Белотти Торино Вест Ҳэм Ювентус Барселона Райола Бартомеу\nЕЧЛ - 2018-19 / Чорак финал / 16.04.2019 23:59\nЛионель Месси (16, 20)\nФилиппе Коутиньо (61)\n90+3' Ўйин тугади. "Барселона" Европа чемпионлар лигаси ярим финалига йўшл олди. Каталонияликлар ярим финалда "Ливерпуль" - "Порту" жуфтлиги ғолибига қарши баҳс олиб боради\n90' ВУУУУҲ! Тер Штеген қутқарди. "МЮ" ўнг қанотдан ҳужум ташкил қилиб, жарима майдончасига юқоридан узатма берди. Санчес бош билан кучли зарба йўллаганди. Тер Штеген сўнгги паллада тўпни майдон ташқарисига чиқариб юборди\n88' Оҳо! Суарес жарима майдончаси чизиғи устидан "парашют" зарба берди. Тўп тўсин устидан ошиб, тўрга юқоридан келиб тушди\n86' "Барса" жарима майдончаси томон яхши пас бўлганди. Ракитич "подкад" орқали хавфни бартараф этди\n85' Видаль олис масофадан зарба йўллади. Тўп рекошет ҳолатида майдонни тарк этди\n83' Далот офсайдда қолди. Акс ҳолда дарвозабон билан яккама-якка вазиятга чиқаётганди\n81' "Барселона"да учинчи ўзгариш: Коутиньо ўрнига Усмон Дембеле туширилди\n80' "МЮ"да ўзгариш: Жесси Лингард ўрнига Алексис Санчес туширилди\n78' Оҳо! Лингард олис масофадан зарба берди. Тўп тўсин устидан ўтиб кетди\n77' Луис Суарес огоҳлантириш олди.\n75' "Барса"да ўзгариш: Артур ўрнига Артуро Видаль туширилди\n73' "МЮ"да ўзгариш: Рэшфорд ўрнига Лукаку туширилди\n' Нариги баҳсда ажойиб ўйин кўрсатаётган "Аякс" ҳисобда олдинга чиқиб олди — 1:2. Энди "Ювентус" камида 2та гол уриши шарт\n71' "Барселона"да ўзгариш: Сержи Роберто ўрнига Нелсон Семеду туширилди\n67' Инглизлар қарши ҳужумга ўтишди. Рэшфорд "Барса" жарима майдончасига кирдию, аммо шеригига узатма беришига Пике йўл қўймади\n65' ВУУУУУҲ! Месссиии! Лионель дарвозашача 10 метрлар масофадан чалқанча услубда зарба берди. Тўп устун ёнидан ўтиб кетди\n64' Альба чап қанотдан жарима майдончасига кираётган Месси томон узатма берди. Жонс узатмани қайтариб қолди\n61' ГООООООЛ! Филиппе Коутиньо, 3:0! Олис масофадан ажойиб зарба билан "тўққизлик"ни нишонга олди!\n60' Меҳмонлар яхши комбинация ташкил қилиб, рақиб жарима майдончасига кириб келишди. Погба ўткир бурчак остида ноаниқ зарба берди ва жамоадошларидан узр сўраб қўйди\n56' Брих "МЮ" дарвозаси томон пенальти белгилаши мумкин эди, аммо бу ишни қилмади. Месси бош жарима майдончасига узатма берди. Тўп учун югураётган Суаресни Смоллингни йиқитганди\n53' Месси бурчакдаги байроқча ёнида белгиланган жарима тўпини ўйинга киритди. Дарвозабон тўпни эгаллаб олди\n51' Каталонияликлар кетма-кет икки марта бурчак тўпини ўйинга киритишди. "Иккинчи қават"да "МЮ" ҳимоячилари устунлик қилишмоқда\n50' Коутиньо Жонсни алдаб, жарима майдончасига кириб борди. Бироқ Фил сўнгги паллада тўпни майдондан ташқарига чиқариб юборди\n48' Бурчак тўпини меҳмонлар қайтаришди\n48' Вуууҳ! Месси учинчи голни уриши мумкин эди. Суареснинг узатмасидан кейин Лео 15 метрлардан зарба берди. Дарвоза томон бораётган тўп ҳимоячининг оёғига тегиб, майдонни тарк этди\n47' "МЮ" чап қанотдан ҳужум ташкил қилди. Лингард жарима майдончаси ичида қабул қилди, аммо ҳимоячилар унга зарба бериш имконини беришмади\n46' Мезбонларнинг ҳужуми самарасиз якунланди\n45+2' Биринчи бўлим якунланди. Ҳозирча "Барселона" - "Манчестер Юнайтед" 2:0. Танаффус\n45+1' ВУУУУУҲ! Месси майдон марказидан бошлаб Фил Жонсни икки марта алдади ва чап қанотдан жарима майдончасига кираётган Альбага узатма берди. Хорди олис устун томон пас берди. Ракитичнинг зарбасини Де Хеа чизиқ устида қайтарди. Месси томон берилган узатмани эса Фил Жонс қайтариб қолди!\n44' Рэшфорд жарима зарбасини йўллади. Тўп жонли деворга тегиб қайтди\n41' Хавфли вазият. Ўнг қанотда белгиланган жарима тўпини Месси ўйинга киритди. Ракитич рақиб жарима майдончаси ичида бош билан тўп йўналишини ўзгартирди. Де Хеа тўпни эгаллаб олди\n40' Мессининг узатмасидан кейин Суарес ҳужумга ўтди. Уругвайлик футболчи Смоллинг билан курашда имкониятни бой берди\n38' Погба олис масофадан зарба берди. Тер Штеген тўпни эгаллаб олди\n34' "Ювентус" - "Аякс" ўйинида ҳисоб тенглашди — 1:1.\n33' Альба чап қанотдан узатма берди. Ҳимоячи узатмани қайтарди\n29' "Ювентус" - "Аякс" ўйинида Криштиану Роналду ҳисобни очди. Параллел кечаётган ўйинда Месси 2та гол урганини эшитиб қолди шекилли\n26' Вуууҳ! Ракитич-Альба-Месси комбинациясидан кейин Лео жарима майдончаси ичида зарба берди. Тўп юқорига кўтарилиб кетди\n24' Майдон эгалари тўпни назорат қилишмоқда. Ҳозирча Сульшер шогирдлари "нокдаун"дан сўнг ўзларига кела олишмаяпти\n20' ГОООООООЛ! Лионель Месси, 2:0! Эҳ, Давид де Хеа! Аргентиналик футболчи жарима майдончаси ярим айланаси ичида ўнг оёқда унчалик кучли бўлмаган зарба берди. Дарвозабон тўпни қўлтиқлари орасидан ўтказиб юборди. Де Хеага ярашмайдиган қўпол хато...\n18' Битта нарса аниқ: бу ўйинда қўшимча бўлимлар ва пенальтилар серияси бўлмайди\n16' ГОООООООЛ! Лионель Месси! Аргентиналик футболчи рақиб ҳимоячиларининг хатосини жазолади. Лео ўнг қанотда Эшли Янгдан тўпни олиб қўйиб, бироз марказ томон сурилди ва ўз услубида зарба бериб, тўпни дарвоза бурчагига жойлаб қўйди\n15' Альба чап қанотдан жуда яхши узатма берганди. Фил Жонс бош билан қутқарди. Акс ҳолда Суарес зарба беришга тайёр турган эди\n14' "МЮ" тезкор қарши ҳужумга ўтди. Рэшфорд мезбонлар жарима майдончасигача яқинлашиб, 18 метрлардан зарба берди. Тер Штеген тўпни эгаллади\n11' Феликс Брих видеотакрорни кўриш учун монитор томон кетди. Пенальти бекор қилинди! Ўйин давом этади\n11' ПЕНАЛЬТИ! "МЮ" дарвозаси томон! Жарима майдончаси ичида Фред ва Ракитич тўқнашувида Иван йиқилди\n10' Смоллинг тўпни майдон ташқарисига чиқариб юборди. Яна бир бурчак тўпи ўйинга киритилди. Погба бош билан тўпни қайтарди\n9' "Барселона" бурчак тўпини ўйинга киритди. Суарес ўнг қанотдан дарвозабон майдончасига узатма берди. Ҳимоячи бош билан тўпни вазиятдан узоқлаштирди\n8' "Барселона" рақибнинг темпини пасайтириш мақсадида тўпни назорат қилмоқда\n6' "МЮ" ижросида тезкор қарши ҳужум. Лингард марказ бўйлаб жарима майдончасига кириб борди. Уч ҳимоячи бир амаллаб ундан тўпни олиб қўйишди\n5' Луис Суарес рақибнинг марказий ҳимоячиларини алдаб, жарима майдончасига киришга уринди. Давид де Хеа тўпни эгаллаб олди\n4' "МЮ" бурчак тўпини ўйинга киритди. Иш зарбагача етиб бормади\n2' Инглизларнинг яна бир ҳужуми. Мактомини жарима майдончасига тўп билан кираётган эди. Ҳимоячилар унга зарба бериш учун имкон беришмади\n1' ВУУУУҲ! "МЮ" ҳисобни очиши мумкин эди! Погбанинг узатмасидан кейин Рэшфорд дарвозабон билан яккама-якка вазиятга чиқиб бориб, зарба йўллади. Тўп тўсинга тегиб, юқорига кўтарилиб кетди.\n1' Учрашув бошланди. Тўпни ўйинга манкунианликлар киритиб беришди\n' Ассалому алайкум, қадрли футбол мухлислари! Европа чемпионлар лигаси: «Барселона» - «Манчестер Юнайтед» ўйинидан матнли онлайн трансляцияга хуш келибсиз\n09:42 Мана нега аёллар футбол ўйнамаслиги керак? (видео) \n09:35 ФОТО: Расм биздан изоҳ сиздан \n09:31 FUTBOL TV телеканалининг 16 июль кунги кўрсатувлар дастури \n09:26 Бугун беш нафар қиличбозимиз ЖЧда иштирок этади


Муздалифа | HikmatNuri\nCategory Archives: Муздалифа\nБу категорияда Муздалифадаги ибодатларга оид фатволар билан танишасиз.\nМинода эмас, Муздалифада тунадик…\nСуҳандон: Тингловчимиз сўрамоқда: Ақаба тошларини отиб, Каъбани тавоф қилгач, Минога қайтдик ва қурбонлигимизни бўғизладик. Сўнгра, қолиш учун Минода жой қидирдик, бироқ топа олмай, Муздалифага чиқиб, ўша ердан жой топиб, кечаларимизни ўша ерда ўтказдик. Энди эшитсак, ҳожи Минодан ташқарида тунаши мумкин эмас экан. Агар шундай тунаган одам бўлса, унинг Минога қайтиб, ўша ерда туриши, сўнгра, ташқаридаги чодирига матоҳларини олиш учун чиқиб,келиши мумкин экан. Биз билан бирга бўлганларнинг баъзилари Минодан ташқаридаги жойимизда қурбонлигини сўйди. Бизга тушунтириб берсангиз, шу сўйишнинг ҳукми нима?\nБунинг жавоби шуки, агар ҳожи узоқ қидиргач Минода тунаш учун жой топа олмаса, ундан Минода тунаш масъулияти соқит бўлади. Бироқ, унинг одамлар атрофида тунаши шартдир. Яъни, унинг чодири ҳожилар чодирига қўшни бўлиши керак. Унинг чодири Муздалифада ёки Мино ташқарисидаги бошқа жойда бўлса ҳам, муҳими чодирининг ҳожилар чодирига қўшни бўлишидир.\nМинода тунашнинг соқит бўлиши, ҳожининг Макка ёки хоҳлаган бошқа ерида тунаши маъносида эмас. Шунинг учун таъкидлаяпмизки, ҳожилар бир−бирига узвий яқин бўлишлари керак. Бинобарин, шундай ҳам деймиз: Агар масжид намозхонлар билан тўлиб, кўчадагилар ҳам масжиддагилар сафига уланиб намоз ўқишаётган бўлишса, уларнинг намозига зарар йўқ.\nМуздалифада қурбонлик қилишга келсак, қурбонликни Муздалифа, Мино, Макка ва Ҳарам ичига кирган барча ерда сўйилса жоиздир ва унинг зарари йўқдир. Чунки, Расулуллоҳ соллаллоҳу алайҳи ва саллам: «Макканинг ҳар дараси йўл ва қурбонлик қилинадиган жойдир»− деганлар.\nОила билан Муздалифада тунай олмадик …\nOktabr 28, 2012 Hikmat Nuri\tLeave a comment\nСавол: Машина киралаб оилаларимиз билан ҳаж қилдик. Арафотдан соат тўққизда туша бошладик ва Муздалифага маҳаллий вақт билан кечаси соат иккида етиб келдик. Шерикларим ёнларида оилалари борлигини ва шариат рухсат берганини баҳона қилиб, Муздалифада тунамасликка қарор қилишди. Муздалифада ўн беш минутча ўтириб, йўлга чиқдик. Мен бунинг учун жарима беришга лойиқманми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 2300-1):\nАгар ҳолатингиз айтилганидек бўлса ва ёнларидаги оилалари учун тонггача Муздалифада тунаш ташвишли бўлишидан қўрқишган бўлса, сиз ва уларнинг маҳаллий вақт билан кечаси иккида у ердан айрилишингизнинг бирон зарари йўқ. Чунки у, туннинг ярмидан сўнгра рўй берган. Ночор ва хотин─қизларга раҳмат ўлароқ ўша пайтда Муздалифадан чиқишларига рухсат берилган.\nЗаифа аёлнинг Муздалифада туриши вожиб эмас\nDekabr 11, 2008 Hikmat Nuri\tLeave a comment\nСавол: Заифа аёлнинг Муздалифада тунашининг ҳукми нима?\nШайхулислом ибн Таймийя (раҳимаҳуллоҳ) жавоб беради:\nЭркак кишининг тонггача Муздалифада тунаб, у ерда бамдодни аввалги вақтларида ўқиши ҳамда Машъарул-Ҳаромда (уфқ) сарғайгунича туриши – суннатдир. Заифа аёллар ва болалар эса, ой ғойиб бўлгач, Муздалифадан Минога (эртароқ) тушишлари мумкин.\nКучли одамлар Муздалифадан Минога тонг отиб, бомдодни ўқиб ва у ерда (уфқ сарғайган пайтга қадар) турмагунларича тушишлари жоиз эмас. Муздалифанинг ҳар ери – мавқиф-турадиган жойдир. Бироқ Қазаҳ олдида туриш афзалдир. Қазаҳ – Мақъада тоғидир. У – бугун одамлар турган, бинолар қурилган ва уламолар «Машъарул-Ҳаром» деб атаган жойдир.


ЕИ қарорига норозилик билдирилди « O'zbekiston ERK Demokratik Partiyasi\nЕИ қарорига норозилик билдирилди\n08 May 2017 - 6:00\nЕвропа иттифоқи Ташқи ишлар вазирлари Люксембургда Ўзбекистонга нисбатан санкцияларни бекор қилишга келишиб олган айни пайтда¸ бир гуруҳ ўзбек мухолифатчилари бундай сиëсатга норозилик билдирдилар.\n27 октябр куни Брюссел марказидаги Европа иттифоқи биноси олдида тўпланган мухолифат аъзолари¸ шунингдек андижонлик қочқинлар ва бир гуруҳ ўзбекистонлик ҳуқуқ фаоллари иттифоқнинг Ўзбекистонга жорий қилинган санкцияларнинг сўнгги рамзий қисми – қурол эмбаргосини бекор қилиш қарорига норозилик билдирдилар.\n“Санжар Умаровга озодлик! Самандар Қўқоновга озодлик! Муҳаммад Бекжонга озодлик!” дея ҳайқиришди ЕИ нинг улкан маъмурий қароргоҳи олдидаги жимликни бузган намойишчилар.\nТўпланганлар орасида Ўзбекистон Эрк демократик партияси лидери Муҳаммад Солиҳ ҳам бор..\nМуҳаммад Солиҳ: Ўзбекистонга нисбатан беш йил олдин уйғуланган санкциялар бугун бекор қилинаяпти¸ бекор қилинди. Бунинг изоҳ қиладиган ҳеч бир сабаби йўқ. Чунки санкциялар уйғуланган пайтдаги аҳвол бугун икки баробар ëмон. Аслида бугун бу санкцияларни икки баробар кучайтириб жорий қилиш керак эди.\nОзодлик: Шу пайтгача бу санкцияларнинг бирор бир натижа бермагани айтилаяпти. Сизнингча¸ санкциялар билан бир нарсага эришиш мумкинмиди?\nМуҳаммад Солиҳ: Бунинг маънавий қиймати бор эди. Яъни Ўзбекистондаги режимнинг репрессив эканини биз биламиз¸ деган маънода қилинган эди. Аслида бу Ўзбекистоннинг иқтисодига таъсир қиладиган ëки Ўзбекистоннинг у ердаги аҳволини ўзгартириш учун хизмат қиладиган санкциялар эмас эди. Мажозий¸ рамзий санкциялар эди. Бунинг бир маънавий тарафи¸ яхши томони бор эди. Бунинг “Каримовнинг диктаторлигини Европа иттифоқи билади” деган томони бор эди. Буларнинг бекор қилишидан “Йўқ¸ Каримов диктатор эмас” деган маъно чиқаяпти. Шу маънода буни Европанинг ўз позициясидан чекиниши¸ деб биламиз ва бу яхши нарса эмас.\nОзодлик: Сизнингча¸ бу ëғига Европа иттифоқи нима қилиши керак?\n– Европа Иттифоқи ҳозирги нуқтада ҳеч нарса қила олмайди. Оврупо бирлиги шу маънода ўзлари ҳимоя қилиб келган¸ ўзлари дунëга ташвиқ қилиб келаëтган бутун демократик принциплардан чекинди. Бугунги нуқтада бир нарса қила олмаяпти ва биз булардан бир нарса кутаëтганимиз йўқ. Биз ўз норозилигимиз билан Оврупо бирлигининг ожизлигини айтмоқчимиз¸ дейди Муҳаммад Солиҳ.\nШунингдек пикетда Андижон воқеаларидан кейин мамлакатни тарк этган бир гуруҳ андижонлик қочқинлар ҳам иштирок қилди. Навбатдаги суҳбатдошимиз 13 май иттифоқи раҳбарларидан бири Нурулло Мақсудов.\nНурулло Мақсудов: Пикет кўринишидаги чиқишимиз Европа парламенти аъзоларига таъсир қилади¸ деб умид қиламиз. Ўзбекистонга нисбатан жорий қилинган санкцияларнинг бугун охирги қисми¸ яъни қурол эмбаргоси кўрилди. Биз санкцияларнинг олинишига қаршимиз. Биз олдинги қўйилган санкцияларни тиклашни ва Ўзбекистонга мустақил тергов комиссиясини олиб киришни талаб қиламиз.\nМана қотилликдан тўрт йил ўтди. Тўрт йил давомида Ўзбекистоннинг сиëсатида¸ бошқарувида¸ инсон ҳақ-ҳуқуқларида ўзгаришлар бўлгани йўқ. Зулм янада кучаяяпти¸ одамлар уйдирма айблар билан олиб кириб қамалаяпти. Қамалишда ҳам узоқ муддат берилаяпти. Биз мана шу қамалишларни¸ Ўзбекистондаги диктатура тизими билан дўстлашиб¸ уларга хайрихоҳ бўлаëтган¸ улар билан муроса қилишликка қадам қўяëтган Европа парламенти ва бошқа шунга ўхшаган давлатларни қоралаймиз. Бизнинг талабларимизни инобатга олишни сўраймиз.\nОзодлик: Сизнингча¸ Европа иттифоқи санкциялар билан бир нарсага эришиши мумкинмиди? Санкциялар орқали Андижон воқеалари юзасидан тергов ўтказилишига эришиш мумкин¸ деб ўйлайсизми?\n– Албатта¸ биз умид қиламиз ва шундай бўлади деб ўйлаймиз. Шуни талаб қиламиз¸ дейди Нурулло Мақсудов.\nЕвропа иттифоқи Ташқи ишлар вазирларининг сешанба куни Люксембургда якунига етган навбатдаги учрашувида Ўзбекистонга нисбатан иттифоқ жазо чоралари тўлиғича олиб ташланди.\n21 октябр куни Брюсселда учрашган ЕИ дипломатлари, Ўзбекистонда инсон ҳуқуқлари вазияти билан боғлиқ хавотирларга қарамай, Ўзбекистонга нисбатан жорий этилган қурол эмбаргосини бекор қилиш ҳақида қарор қабул қилган эди¸ 27 октябр куни Ташқи алоқалар кенгаши ана шу қарор устига якуний муҳр босди.\n“Ўзбекистон расмийларини қонун устуворлиги ва инсон ҳуқуқларига оид вазиятни яхшилаш бўйича янада жиддийроқ қадамлар қўйишга рағбатлантириш ва Ўзбекистон расмийлари ўз зиммасига олган мажбуриятларни инобатга олган ҳолда, Европа Кенгаши 2008 йилдаги Кенгашнинг умумий позициясига биноан кучда қолган жазо чораларини янгиламасликка қарор қилди”, дейилади ЕИ га аъзо давлат Ташқи ишлар вазирлари тасдиқлаган резолюцияда.\nЎзбекистондаги инсон ҳуқуқлари вазиятидан жиддий хавотирда қолаётган Европа иттифоқи бундай қарорни Ўзбекистонда инсон ҳуқуқлари аҳволини яхшилаш ва қонун устиворлигини таъминлашга Тошкент ҳукуматини рағбатлантириш мақсадида қабул қилингани билдирилган.\nАйни пайтда¸ Европа иттифоқининг Ташқи алоқалар кенгаши олти банддан иборат ўз резолюциясида Ўзбекистон ҳукуматини қамоққа ташланган инсон ҳуқуқлари ҳимоячилари ва виждон тутқунларини озод қилишга чақирган.\nРезолюцияда шунингдек¸ расмий Тошкент халқаро ва маҳаллий ноҳукумат ташкилотлари, жумладан Ҳюман Райтс Уотч ташкилотининг Ўзбекистонда фаолият юритишига шартларсиз имкон яратиш, қийноқлар бўйича БМТ махсус вакили билан ҳамкорлик қилиш, сўз ва матбуот эркинлигини таъминлаш, болалар меҳнатидан фойдаланишни тақиқлаш ҳақидаги халқаро конвенция талабларини амалда бажаришга ҳам чақирилган.\nЎзбекистон ҳукумати сайловлар борасида Европада хавфсизлик ва ҳамкорлик ташкилоти билан тўлиқ ҳамкорлик қилиш, хусусан 2009 йил 23 декабрида ўтказиладиган парламент сайловларининг демократик андозаларга мос бўлиши учун ЕХҲТнинг сайловлар бўйича идораси ва бошқа халқаро ташкилотлар тавсияларини бажаришга чақирилган.\nЎтган йил давомида инсон ҳуқуқлари ва қонун устуворлигини таъминлаш бўйича Ўзбекистонда бир оз олдинга силжиш бўлгани қайд этилган Европа иттифоқининг Ташқи алоқалар кенгаши резолюциясида Тошкент ҳукумати ушбу жараённи давом эттиришга даъват қилинган.\nҲужжатда Европа иттифоқи кенгашининг Ўзбекистондаги инсон ҳуқуқлари вазиятини яқиндан¸ мунтазам равишда кузатиб бориши алоҳида таъкидланган.\nЕвропа иттифоқи санкциялари 2005 йилнинг 13 май куни Андижонда юзага чиққан қонли воқеаларидан кейин жорий қилинган ва жазо чораларига қурол эмбаргосидан ташқари Андижонда тинч аҳолининг қирғин қилиниши учун масъул бўлган Тошкент мулозимларига нисбатан виза чеклови ва Европа иттифоқи билан Ўзбекистон ўртасидаги сиёсий мулоқотни тўхтатиш қарори ҳам қўшилган эди.\n2006 йил кузида икки томон ўртасидаги сиёсий мулоқот тикланди ва 2007 йилнинг ёзига келиб виза чекловининг кучи аввал вақтинча тўхтатилди, кейин эса бутунлай олиб ташланди.\nЎзбекистон ва Европа иттифоқи ўртасида қурол олди-сотдиси деярли йўқлиги инобатга олинса, 27 октябр куни бекор қилинган эмбарго рамзий характерга эга эди.\nШундай бўлса-да¸ нафақат ўзбек мухолифати фаоллари¸ балки халқаро ҳуқуқ ҳимоячилари ҳам Европа иттифоқининг санкцияларни бекор қилиш қарорини қоралади.\nҲюман Райтс Уотч ташкилоти вакиласи Вероника Зенте-Голстон:\n– Ўта рамзий чора бўлишига қарамасдан қурол-яроғ эмбаргоси Ўзбекистондаги аҳвол одатий эмаслигини кўрсатувчи бир тамға эди. Бу тамғанинг олиб ташланиши учун эса, Ўзбекистон инсон ҳуқуқларини яхшилаш борасида анча ишларни қилиши лозим эди. Санкцияларни бекор қилиш орқали Европа иттифоқи ўзининг заифлигини намойиш этди ва энг асосийси Ўзбекистондаги ҳуқуқлари топталган одамларнинг умидларини пучга чиқарди¸ деди Вероника Зенте-Голстон.\nБўҳронларнинг олдини олиш халқаро гуруҳининг матбуот ва информация бўлими директори Эндрю Штролайн:\n– Жойдаги вазиятдан келиб чиқадиган бўлсак, санкцияларнинг бекор қилишини ҳеч нарсани ўзгартирмайди. Ўзбекистон ҳукумати ўз фуқароларини ўлдириш учун эски совет қурол-аслаҳалардан ҳам фойдаланиши мумкин. Бунинг учун уларга Европа иттифоқидан қурол-яроғ керак ҳам эмас. Бироқ санкцияларнинг бекор қилишини рамзий жиҳатдан катта аҳамиятга эга ва бу дунёдаги энг репрессив режим зулмидан азият чекаётган одамнинг юзига тарсаки солиш билан барорбардир. Сакнцияларнинг бекор қилиниши Европа иттифоқи ташқи сиёсатини издан чиқариш баробарида дунё бўйлаб авторитар давлатларга Европа Иттифоқини ҳам унинг санкцияларини ҳам жиддий қабул қилмаслик керак каби муждани беради¸ дейди маркази Брюсселда жойлашган Бўҳронларнинг олдини олиш халқаро гуруҳи вакили.\nХалқаро Амнистия ташкилотининг вакиласи Мэйси Вейшердинг:\n– Жуда ҳам ҳафсаламиз пир бўлди. Европа иттифоқининг Ўзбекистонда инсон ҳуқуқлари поймол этилган одамлар ҳуқуқларини ҳимоя қила олмаганинидан ҳафсаламиз пир бўлди. Адолатсизлик қарор топди. Бу санкциялар Ўзбекистон ҳукуматини Андижондаги қатлиом юзасидан мустақил тергов ўтказишга мажбур қилиш мақсадида кирилган эди. Тергов ўтказилгани йўқ ва санкцияларни бекор қилиш орқали Европа иттифоқи ўзининг энг асосий принципларидан воз кечаяпти¸ деди Халқаро Амнистия расмийси.\nМосквадаги Мемориал инсон ҳуқуқларини ҳимоя қилиш марказининг Марказий Осиё бўйича дастурлари раҳбари Олег Понаморëв:\n– Мемориал фикрича, санкцияларни бекор қилиш қарори Европа иттифоқининг ўз геосиёсий манфаатларидан келиб чиқиб Ўзбекистондаги систематик ва қўпол тарзда топлалаётган инсон ҳуқуқларига кўз юмаётганидан даракдир. Ўзбекистон қамоқхоналарида минглаб сиёсий маҳбус қолмоқда. Бу йили қатағонлар янада кучайди. Бу вазиятдан келиб чиқиб санкцияларнинг ҳеч бир асоссиз бекор қилиниши дунёдаги энг ашаддий диктатурага кўрсатилган илтифотдан бошқа нарса эмас¸ деди Мемориал вакили Олег Понаморëв.\nМуҳаммад Солиҳнинг 2013 йилда Истанбулда чоп этилган “Туркистон шуури” китобидан. (417-422-саҳифалар.)


Главная "ISTE'MOLCHI" Қалтис Гаров\nинсон соғлиғи, ор-номуси ва қадр-қимматига тааллуқли бу “ўйин” хунук якун топди “Муҳими, менга хиёнат қилмасанг, шунинг ўзи кифоя!”\nЮқоричирчиқ туманининг пойтахтимизга туташ Бордонкўл қишлоғида туғилиб ўсган Собир Асқаров (мақоладаги барча исм-шарифлар ўзгартирилган) эндигина 26 ёшга тўлди. Шунга қарамай, сўнгги олти йил ичида уч марта судланди. Дастлаб олдиндан тил бириктирган бир гуруҳ шахсларга қўшилиб, ўзгалар мулкини босқинчилик йўли билан талон-торож қилгани учун 2011 йил 23 октябрда иш ҳақининг 25 фоизини давлат даромадига ушлаб қолиш шарти билан уч йил муддатга ахлоқ тузатиш жазосига тортилди. Иккинчи марта қасддан баданга оғир шикаст етказишга доир қилмишни содир этгани туфайли 2016 йил 25 январда уч йилга озодликдан маҳрум қилинди, айни чоғда, Жиноят кодексининг 72-моддаси қўлланилиб, белгиланган жазо шартли равишда бир йиллик синов муддатига алмаштирилди.\nУ тайинланган жазоларни тўлиқ ўтагач, Тошкентдаги олий таълим муассасаларидан бирига чилангар-сантехник сифатида ишга кирди. 2016 йилнинг ёзида эса ўз маҳалласидаги озиқ-овқат дўконида сотувчилик қила бошлаган Гулноза Рустамова билан танишиб қолди. Кейинчалик иккиси гоҳ юзма-юз, гоҳ телефон орқали тез-тез суҳбатлашадиган бўлиб қолди.\nШубҳасиз, илиқ мулоқотлар навқирон йигит-қизни бир-бирига янада яқинлаштирди. Бора-бора Собир Гулнозага астойдил кўнгил қўйди. Ахийри, унга уйланишга аҳд қилди. Бу қарорини ўзига айтиб, розилигини сўради. Гулноза унинг раъйини қайтармай, мойиллик билдирди. Шунинг баробарида, сал иймангандек бўлиб, анча йил олдин нотаниш кимсалар ҳужумига учраб, иффатидан айрилганини эслатиб ўтди.\nСобир кутилмаган “янгилик”дан довдираб қолмади. Чунки ўзи сингари судланган деган тавқи лаънат орттирганларга ён-атрофдагилар кўпинча паст назар билан қарашини, қизлар ҳам уларга осонликча рўйхушлик бермаслигини яхши биларди. Инчунин, Гулноза таклифини рад этмаганига шукур қилди. Кейин “Ўтмишни унут! Бокира-бокира эмаслигингдан қатъи назар, сени севаман. Муҳими, менга хиёнат қилмасанг, шунинг ўзи кифоя!” дея, унга тасалли берди.\nШу зайл икки ёш турмуш қуришга аҳд-паймон қилди. Буниси яхши бўлди, аммо...\nАммо улар ҳали унаштирилмай ва расман никоҳдан ўтмай туриб, ҳиссиётларига эрк беришди. Бир неча бор гоҳ унисининг, гоҳ бунисининг уйида ҳеч ким йўқлигида бир ёстиққа бош қўйиб, ўз наздиларида ҳаёт завқини суришди. Илло, уларнинг яширинча ошиқ-маъшуқлиги узоққа чўзилмади. Сабаби, ўртага гумон ва рашк аралашиб, зимдан қасосга айланди.\nОғзи ошга етганда бурни қонаган йигит\nЎшанда 2017 йилнинг январь ойи эди. Собир тунги соат ўндан эрталабки тўртгача Гулнозага бот-бот қўнғироқ қоқди. Ҳар сафар “Телефон ўчирилган ёки хизмат доирасидан ташқарида”, деган жавобни эшитиб, кўнглида шубҳа туғилди. Шунданми, эртаси кунги учрашув чоғи “Тунда қаерда эдинг? Нега телефонни кўтармадинг?” дея қизни қистовга олди. Гулноза турли баҳоналарни рўкач қилиб, уни чалғитишга интилди. Фойдаси бўлмагач, у ҳам тўнини тескари кийди. “Нима, менга хўжайинмисиз? Нега ўзингизча тергаяпсиз? Мен сизга “отчёт” беришим шарт эмас. Шундай экан, шахсий ҳаётимга аралашмай, тошингизни теринг!” деди-да, орқа-олдига қарамай жўнаворди. Шу-шу Собирдан юз ўгириб, унинг қўнғироқлари ва СМС сўровларига жавоб бермай қўйди. Рўбарў келганда, ўзини кўрмаганга солиб ўтиб кетаверди.\nАлқисса, кечагина бир-бирини еру кўкка ишонмай юрган “Тоҳир-Зуҳро”лар орасига совуқлик тушди. Оғзи ошга етай деганда, бурни қонаган Собир бундан беҳад изтироб чекди. Ўлганнинг устига тепгандай, кўнгли чироқ ёқса ҳам ёришмайдиган даражада хуфтон бўлиб юрган кезларда айрим оғайнилари миш-мишни авж олдиришди. “Гулноза билан алоқанг узилгани бир жиҳатдан яхши бўлди. Чунки у олти йил бурун коллежда ўқиётганида гуруҳдоши билан дон олишиб, гап-сўзга қолганди. Ҳозир ҳам шу қилиғини давом эттираяпти”, деб асабини эговлашди. Ғазаб отига минган Собир дўконга важоҳат-ла бостириб кириб, севгилисини сўроққа тутди. Гулноза “Иғвогар жўраларингиз мени бировнинг қўйнида ётганимда тутиб олишибдими?.. Бу гапларнинг бари қуруқ туҳмат. Сиз эса йўлингиздан қолманг!” дея, дўкон эшигини унинг юзига қарсиллатиб ёпди. Кейинги сафар ҳам ўзини фариштадек оппоқ қилиб кўрсатди.\nНиҳоят, вақти-соати етиб, сир очилди. Бунга касб-ҳунар коллежининг 2-курс талабаси, Собирдан етти ёш кичик Дилшод Аҳмедовнинг бултур қишдаги икки оғизгина огоҳлантириши туртки бўлди.\n– Ака, менга қолса, Гулнозага уйланмаганингиз маъқул, – деди у руҳан эзилиб юрган Собирга ён босиб. – У ўта енгил табиатли қиз. Дам-бадам хушторлари истагини бажо келтириб туради. Ҳатто мениям хурсанд қилади.\n– Йўғ-е?!. – Собир қулоқларига ишонмай, қаршисидаги ҳали суяги қотмаган, юзларини ҳуснбузар бежаган йигитчага узоқ тикилди. Эс-ҳушини йиғиб олгач, кўрсаткич бармоғини унга бигиз қилиб, дағдағага ўтди. – Ҳов болакай, сендан бу гапни бир эшитдим, бошқа эшитмай, уқдингми? Акс ҳолда туҳматинг учун жавоб берасан, тушундингми, жинқарча?!..\n– Нима, менга ишонмаяпсизми? – Дилшод ҳам бўш келмади. – Телефонимда унинг ич кийимда тушган суратлари бор. Ўзи юборган. Хоҳласангиз, кўрсатаман. Ёки бўлмасам, нариги кўчадаги сауна эгасидан сўраб кўринг. У бир марта бизни ушлаб олиб, обдон ялинтиргач, кейин қўйиб юборганди. Яқинда Гулнозага ўша саунада яна учрашишни таклиф қилгандим, қўрққанидан унамади. Ҳозир бошқа жой излаяпман. – Дилшод шундай дер экан, нимадир ёдига тушгандай, илкис ҳушёр тортди. – Ҳа, айтганча, келинг, икковимиз гаров ўйнаймиз. Мен жой топганим ҳамоно хабар қиламан, сиз ўша ерга етиб борасиз. Шунда ҳаммасини ўз кўзингиз билан кўриб, танлаган қизингиз кимлигини билиб оларсиз. Балки бизга раҳмат ҳам айтарсиз...\n– Бўпти, кўп валдирама! – Сабр косаси тўлган Собир унинг гапини чўрт кесди. – Лекин эсингда тут, тирранча, ютқазсанг, сенинг ҳам, анавиларнинг ҳам додини бераман. Борди-ю, мен ютқазсам, ҳаммангдан узр сўраб, Гулнозадан воз кечаман, тамом-вассалом!\nАмалга ошган хуфиёна режа\nҚаранг, Дилшод ёш бўлса ҳам бир сўзли экан. 10 март куни чошгоҳда Бектемир туманининг “Сувсоз” даҳасидаги бозор олдида Собирга боягина Гулноза билан телефонлашиб, туш пайти хилватда дийдорлашишга келишиб олганини айтди. Сўнгра “Сал нарида акамнинг собиқ синфдоши Нурмат ака яшайди. Юринг, ундан уйини 1-2 соатга “прокат”га бериб туришини сўраймиз”, дея Собирни “Зилола” маҳалласи сари етаклади.\nЙигитлар йўл-йўлакай Гулнозанинг суюқоёқлигини фош этиш режасини тузишди. Унга кўра, хонадон эгасидан иккита калит олишлари, Гулноза кириб келгач, Дилшод дастлабкиси билан эшикни ичкаридан қулфлаб олиши, эҳтирослар жўш урган дамда жазманига сездирмай, кўчада бекиниб турган Собирга “гудок” ташлаши лозим эди. У эса иккинчи калит билан эшикни очиб, уйга кириши ва тўшакдошларни суратга тушириши керак эди.\nТўғри, йигитларнинг шум ниятини тинглаб, Нурматнинг авзойи бузилди. Ножўя ишга зинҳор-базинҳор шерик бўлолмаслигини, уйда дардман онаси борлигини таъкидлаб, уларнинг илтимосини рад этди. Собир чўнтагига 60 минг сўм солиб қўйгач, бирдан ўзгарди. Калитларини мижозларга топшириб, онасини Буюк Ипак йўли кўчасидаги “Олтин жўжа” кафесида овқатлантириб, “би-и-р айлантириб келиш”га ошиқди.\nҚолган ишлар режа бўйича амалга оширилади. Собир диванда яланғоч қучоқлашиб ётганларни кўриб, ўзини босолмайди, бўралатиб сўкади. Гулнозанинг безбетларча айтган “Мен хоҳлаганимни қиламан, сизга нима?” қабилидаги гапидан баттар тутақиб кетади. Унинг юзига ва кўксига мушт тушириб, қорни ва чап сонига тепади, Дилшодни ҳам тарсакилаб юборади. Ишни янада пухтароқ қилиш учун иккисини ёнма-ён ўтқазиб қўйиб, савол-жавоб ўтказади ва Дилшоднинг телефонига видеотасвир сифатида ёзиб олади. Сўнгра уни хонадан ҳайдаб чиқаради. Стол устидаги телефонда Гулнозанинг беҳаё суратлари борлигини билиб қолгач, уларни ва видеоёзувни қизнинг оила аъзоларига кўрсатишини эълон қилади. Гулноза бу гапни эшитиб, ич-ичидан зил кетса-да, сир бой бермайди. Собирни ниятидан қайтариш учун нозик усулни қўллаб, бор маҳортини ишга солади. Унга суйкалиб, нозлана бошлайди...\nАнчадан кейин Гулноза эркаланган кўйи “Бўлдими, жаҳлдан тушдингизми?” дейди. “Йўқ, барибир, суратларни уйингдагиларга кўрсатаман”, деган жавобни олгач, тез-тез кийиниб, хонадан чиқиб кетади. Кечқурун эса Отабек исмли таниши ва онасининг маслаҳати билан Бектемир тумани ички ишлар бўлимига бориб, ариза ёзади. Унда ўзига Собир тан жароҳати етказганини, бундан ташқари, Дилшод иккиси гўёки зўрлик ишлатиб номусига текканини ва ҳирсларини ғайритабиий равишда қондиришганини баён этади. Шу асосда жиноят иши қўзғатилади.\nШохини эмас, илдизини қирқиш керак\nТергов органи иш ҳолатларини тўғри аниқлаб, моддий манфаатдор бўлиш илинжида уйини фаҳш ишлар учун вақтинча бўшатиб берган Нурмат Жўраевга асосли айблов эълон қилса-да, гаров ўйнаганлар қилмишларини қонуний малакалашда хатога йўл қўяди. Оқибатда Дилшод Аҳмедовни 118-модданинг 2-қисми “в” банди (бир гуруҳ бўлиб номусга тегиш),Собир Асқаровни эса қўшимча равишда 127-модданинг 3-қисми билан (вояга етмаган шахсни жиноят қилишга жалб этиш) билан айблайди.\nБу хатолар суд жараёнида бартараф этилди. Аввало, Гулнозанинг тергов ва суд жараёнида айбдорлар гуруҳ бўлиб, унинг номусига тажовуз қилишгани ва жинсий эҳтиёжларини ғайритабиий йўсинда қондиришгани хусусидаги кўрсатмалари экспертлар хулосаси, овозли ва тасвирли ёзувлардаги суҳбатлар асосида инкор қилинди. Қўшимча тарзда, у Дилшод билан ишқий муносабатда бўлгани “ҳақи”га унинг опасидан Яшнобод туманидан икки хонали уй олиб беришни талаб қилгани аниқланди. Иккинчидан, Собир катта ёшлиларга хос гавдали Дилшодни жиноят содир этишга жалб қилмагани, билъакс, Дилшод Гулзода ҳақидаги айтган гапини исботлаб бериши мумкинлигини айтиб, уни қизиқтиргани тасдиқланди.\nСуд айни ҳолатларни назарда тутиб, Собир Асқаровнинг қилмишини гуруҳ бўлиб номусга тегиш малакаси белгисидан зўрлик ишлатиб, жинсий алоқа қилиш белгисига қайта малакалади. Шунингдек, унга нисбатан Жиноят кодексининг 127-моддаси 3-қисми бўйича эълон қилинган ортиқча айбловни чиқариб ташлади. Дилшоднинг саъй-ҳаракатларини содир этилган оғир жиноятни олдиндан ваъда бермай яшириш деб баҳолашни лозим топди. Охирида Собир Асқаровни 3 йил муддатга озодликдан маҳрум этиш, Нурмат Жўраевдан энг кам ойлик иш ҳақининг 15 баравари миқдорида жарима ундириш юзасидан ҳукм чиқарди. 8 ойлик ахлоқ тузатиш ишларига лойиқ кўрилган Дилшод эса ҳибсда бўлган даври ҳисобга олинган ҳолда жазони тўлиқ ўтагани боис қамоқдан озод қилинди.\nХуллас, қилмиш–қидирмиш деганларидек, айбдорлар кирдикорларига ярашасини олдилар. Шундай бўлиши табиий эди. Фақат кишини бошқа бир муаммо жиддий ташвишга солади. Хўш, бу йигитлар ва Гулнозанинг ота-оналари, қариндош-уруғлари, маҳалладошлари, ҳамкасблари ёки сабоқдошлари, масъул идоралар мутасаддилари қаёққа қарашди? Наҳотки, улар рўй берган воқеаларни, айниқса, бетоқат “ошиқ-маъшуқлар” ўртасида анчадан бери анъанавий тус олган беҳаёликларни сезмаган, кўрмаган ва эшитмаган бўлсалар? Борди-ю, аксинча бўлса, нега уларни иссиғида бартараф этиш, оқибатини тушуниб-тушунмай миллий маънавиятимиз ва одоб-ахлоқимизга зид иш тутган ёшларни тўғри йўлга солиш чораларини кўришмади? Нега касалликни даволашдан кўра олдини олиш, иллатнинг шохини эмас, илдизини қирқиш афзаллигини унутиб қўйишди?..\nАфсус, энди бу саволларга жўяли жавоб топиш қийин. Сўнгги пушаймондан эса фойда йўқ!\nБектемир тумани суди судьяси.


Ватанпарварлик – миллий юксалиш кафолати - Уч илдиз\nДунёда шарафли вазифалар жуда кўп, аммо улар ичида киндик қонинг\nтомган Ватанингни ҳимоя қилиш шарафлилар ичра шарафлисидир. Негаки, Ватан – бу инсонга ато этилган энг қутлуғ неъмат, аждодларимиз уйғоқ, руҳи кезиб юрган табаррук гўша, уларнинг нафаси уфуриб турган муқаддас тупроқдир!\nВатан асл ватанпарварлар кўксида жон қадар эъзоз ва ҳимоя топади.\nЖалолиддин Мангуберди шижоати, Амир Темур жасорати… Булар кўксида Ватан деган қуёшни кўтариб яшаган улуғ аждодларимиз. Шу боис улар қалбларимиз тўрида. Ватан тарихини нима безаб туради, деб сўрасалар, мен ҳеч иккиланмай шижоату жасорат, маърифату адолат, садоқату ҳимоят, деган бўлар эдим.\nЎзбекистон Республикаси Президентининг 2019 йил 13 декабрда “Ўзбекистон Республикаси Қуролли Кучлари ташкил этилганининг 28 йиллиги ҳамда Ватан ҳимоячилари кунини нишонлашга тайёргарлик кўриш ва ўтказиш чора тадбирлари тўғрисида”ги Ф-5529 сон фармойиши имзоланди.\nМазкур фармойишда 14-январ Ватан ҳимоячилари кунининг кенг нишонланишини таъминлаш давлат ва жамоат ташкилотларининг биринчи навбатдаги вазифаларидан бири ҳамда ҳар бир Ўзбекистон Республикаси фуқаросининг шарафли бурчи эканлиги кўрсатиб ўтилди.\nБугун Мирзо Улуғбек номидаги Ўзбекистон Миллий университетининг талаба-ёшлари ўртасида “ШУНҚОРЛАР” ҳарбий-спорт ўйинлари мусобақаси ташкил этилди.\nУнда университетнинг барча факультетларидан кундузги бакалавриат таълим йўналишларида таҳсил олувчи 1-2-курс талабаларидан тузилган жамоалар иштирок этишди.\nМусобақа Низомига кўра жамолар:\n1. Жамоаларнинг сафда қўшиқ айтиб юриш тайёргарлиги;\n2. Жамоа номи, вимпели ва жамоанинг рамзий логотипи кўриги;\n3. Ижтимоий-сиёсий, ҳуқуқий тайёргарлиги;\n4. АКМ автоматини қисмларга ажратиш;\n5. АКМ автоматини йиғиш;\n6. Ҳарбий спорт эстафетаси;\n7. Турникда тортилиш каби шартларни бажариши белгиланди.\n1. Иқтисодиёт – “Қалқон 1”;\n2. Ижтимоий фанлар – “Ифтихор”;\n3. Кимё – “Қалқон 2”;\n4. Биология – “Сарбозлар”;\n5. Таэквандо ва спорт фаолияти – “Олимпия”;\n6. Тарих – “Темур авангардлари”;\n7. География – “Ватанимиз йигитлари”;\n8. Геология – “Олмос қалқон”;\n9. Журналистика – “Онлайн журналист”;\n10. Физика — “Қалқон 3”;\n11. Математика – “Буюк Жалолиддин ворислари” жамоалари юқоридаги шартлар бўйича муносиб беллашишди.\nҲар бир шартни Ўзбекистон Миллий университети Ҳарбий кафедрасининг малакали офицерлари синчковлик билан баҳолаб боришди.\nТалаба-ёшлари ўртасида ўтказилган “ШУНҚОРЛАР” ҳарбий-спорт ўйинлари мусобақасининг якуни бўйича Математика факультетининг “Буюк Жалолиддин ворислари” жамоаси 83 балл билан мутлоқ ғолибликни қўлга киритишди.\nШунингдек, Таэквандо ва спорт фаолияти факультетининг “Олимпия” ҳамда Тарих факультетининг “Темур авангардлари” жамоалари ҳам ғолиб жамоадан 3 балл фарқи билан муносиб иштирокини кўрсата олишди.\nДоно халқимизнинг “Билаги зўр бирни енгади, билими зўр-мингни” деган мақоли бежиз айтилмаган. Ватанпарвалик фақат ҳарбий хизматчида эмас, балки хар бир юртдошимиз юрагида ҳох у ҳорижда бўлсин, ҳох қийин шароитда бўлсин, Ватан нелигини ҳис этмоғи, у учун жонини фидо айламоғи даркор. Ана шу аслида ватанпарварлик.\nБугун Ўзбекистон Миллий университетининг белаашувда университетимизнинг ҳар бир факультетларидан иштирок этган жамоаларни “14-январь Ватан ҳимоячилари куни” муносабати билан чин қалбимиздан табриклаб, уларга фақат омадлар тилаб қоламиз!\nШуни унутманг! Ҳар бир фуқаро, айниқса, ёшлар қалбида “бу дунёнинг жаннати”, дея шарафланган ЎЗБЕКИСТОНИ ҳимоясига ақли, кучи билан шай турса, ташқи ва ички таҳдидлар ожиз нуқтага айланиши шубҳасиз.\nNext story Ўзбекистон Республикаси Қуролли Кучлари ташкил этилганининг 28 йиллиги ва Ватан ҳимоячилари куни муносабати билан байрам табриги\nPrevious story Мардлар қўриқлайди Ватанни


Эктор Купер: «Япониядан уч очко олиш...\n16.01.2019 19:40 0 326\nЎзбекистон терма жамоаси бош мураббийи Эктор Купер Япония билан учрашув олдидан ОАВ ходимлари саволларига жавоб қайтарди.\n«Эртага Осиёнинг кучли жамоаларидан бирига қарши майдонга тушишимизни ҳис қилиб турибмиз. Бу биз учун муҳим учрашув. Навбатдаги босқичдаги тақдиримизга таъсир қиладиган ўйин ҳисобланади. Биз баҳсда ғалаба учун майдонга тушамиз. 1/8 финалда эса кимга қарши ўйин ўтказишимизнинг фарқи йўқ. Биз фақат эртанги ўйин ҳақида эмас, плей-офф ҳақида ҳам ўйлаяпмиз. Баъзи футболчилар иккита ўйинда ҳам иштирок этишди. Чарчоқ аломатлари бор футболчиларга эртага дам олиш имкониятини яратиб беришимиз мумкин. Аммо, бу биз уч очко учун майдонга тушмоқчи эмасмиз дегани эмас. Японияга қарши ўзимизнинг энг яхши ўйинимизни ўтказмоқчимиз», деди мураббий.\nЭртага ҳисобида сариқ карточкаси бор футболчиларимизни ҳам ўйлаймиз. Агар улар яна огоҳлантириш олсалар, 1/8 финалда ўйнай олмайдилар. Миср терма жамоасида ишлаган вақтимда Африка кубогида бундай футболчиларни майдонга туширишга қарор қилгандим. Кейинчалик бу хато қарор экани маълум бўлди. Ушбу хатони Ўзбекистон терма жамоасида такрорламайман. Бу ерда ишга бошқача ёндошаяпман. Таркибимиздаги 23 нафар футболчининг барчаси ўйинга тайёр. Улар майдонга туша оладилар.\nЯпонияни енгиш сири\nАгар Японияни мағлуб этишнинг қандайдир сирини билсам, уни албатта қўллаган бўлардим. Биз қисқа вақт ичида ўйинни ривожлантиришга, жамоани шакллантиришга ҳаракат қилдик. Рақиб кучли. Тезкор футболчиларга эга, яхши прессинг уюштира олади. Бизнинг биринчи навбатдаги вазифамиз уларга имконият бермаслик. Ҳар қандай вазиятга тайёр тура олишимиз керак.\nПлей-офф босқичи ҳақида\nМенга 1/8 финалда кимга қарши ўйнашимизнинг фарқи йўқ. Тўғри, балки Австралия кучли терма жамоадир. Аммо, бу ерда ҳар бир жамоа «сюрприз» қила олади. Сиз Осиё Кубогида ғолиб бўлишни хоҳласангиз, исталган рақиб билан ўйнашингиз лозим. Қаерда ишлашимдан қатъи назар мен учун қоидаларим ўзгармайди – Европа, Америками, Осиёми. Мен ҳар бир ўйинга ғалаба учун чиқаман.\nТарих ёки статистика билан ўзини хурсанд қилиш, албатта яхши. Аммо, битта учрашувда бу катта аҳамиятга эга эмас. Ўйин пайтида биз бу ҳақида ўйламаймиз. Футболда барча нарса майдонда ҳал бўлади.\nЎзбекистон терма жамоаси Эктор Купер\nСпорт 23/09, 11:33\nСпорт 12/09, 11:49\nСпорт 12/09, 10:23\nОАВ: Эктор Купер бўшатилади. Ўрнига Абрамов тайинланиши кутилмоқда


08 Август 2019 12:42\nАндрей Канчельскис: Наманган ҳокими – жонкуяр, ёрдамчилари эса...\n20 Июль 2019 19:44\nБаҳринисо Бобоева Осиё чемпиони: Энди навбат Олимпия ўйинларига!\n14 Июль 2019 15:14\nБутунжаҳон универсиадаси: Ҳумоюн ғолиблар қаторида!\nВатанимиз шаъни ва довруғи учун баҳсларга киришган Наманган давлат университети талабаси Ҳумоюн Султонов “Кичик Олимпида”нинг ғолиблари қаторидан ўрин эгаллашга муяссар бўлди.\n10 Июль 2019 20:17\nБутунжаҳон универсиадаси: Ҳумоюн ярим финалда!\nАҚШлик рақибини 6:1, 6:2 ҳисобида доғда қолдиришган эришган ҳамюртимиз Бутунжаҳон талабалар спорт ўйинларининг ярим финалига йўлланмани қўлга киритди.\n07 Июль 2019 20:42\nБутунжаҳон универсиадаси: Ҳумоюннинг ғалабали юриши давом этмоқда!\n06 Июль 2019 19:40\n"Токио сари йўл" Намангандан бошланади!\n04 Июль 2019 19:29\nПрезидент қарори амалда: Попда парашют спорти секцияси очилди\n25 Июнь 2019 14:49\n22 Июнь 2019 15:43\nҲумоюн Султонов илк бор "Челенжер" ярим финалига чиқди!\n21 Июнь 2019 12:13\nНаманганда "Ёшлар марафони": Ҳоким велосипедда!


Сен отанг қалбида тирик бир қайғу, онанг юрагида чақиндай қолдинг!\nУкамиз, дўстимиз Аҳмад! Сен бу дунёни жуда эрта тарк этдинг.\nЭнди эса боқий дунёдасан. Жаннатига доҳил қилган бўлсин!\nШу кунларда сен ўқиган, сен ишлаган жамоаларда «... Аҳмаджон вафот этиптими?! Қандай яхши йигит эдия! Охирати обод бўлсин», дейишяпти. жанозанг кунию асти қўявер, одам тўлиб кетди. Ҳа, бу бизни асосий қадриятларимиздан ҳеч завол топмайдиган қадриятларимиздан.\nСен дастлаб ҳусусий фирмада ишладинг. Олий маълумот олдинг. Ёшлар иттифоқи Наманган вилоят бўлимида ишладинг. Сўнг вилоят статистика бўлимида ишладинг. Сўнг Наманган шаҳар статистика бўлимида турли вазифаларда ишлаб, бўлими бошлиғи ҳам бўлдинг. Шаҳар ҳокимининг ўринбосари бўлиб ишладинг. Ҳозиргача иқтисодиёт вазирлигининг бош мутахассиси эдинг.\nСенинг ўтмиш шажарангда эл-юрт учун ишлаб, катта-катта лавозимга кўтарилганлар бор эди. Сен ҳам улар йўлидан бормоқда эдинг. Начора, ўлим ҳақ унинг олдида ҳамма ожиз.\nЭнг муҳими қилган яхши ишларинг ўзинга йўлдош бўлсин. Отанг Абдуҳаким ака, онанг Раънохон,турмуш ўртоғинг мўътабар,ўғлинг Одилжонга сабру жамил тилаймиз. Дарҳақиқат сен улар қалбида «тирик қайғу»сан! Жойинг жаннатдан бўлсин!\n(namnews.uz ахборот-таҳлилий портали архивидаги суратлардан фойдаланилди. Наманган. Ирвадон. 25.10.2017)\nЛеонид Якубович тирик!\nЖарима 50 минг сўм” деган ёзувга кўзим тушарди. Лекин одамлар ҳеч парво қилмай чиқинди ташлайверарди. Жарима 500 минг сўмга кўтарилганда ҳам одамлар чиқинди ташлашда давом этаверди. Бир куни кутилмаганда ўша ерда “Ахлат ташлаган ахлатдек хор бўлсин” деган ёзув пайдо бўлди. Не ажабки, одамлар шундан сўнг бу ерга чиқинди ташлашни бас қилди.\nқолдинг қалбида қайғу юрагида чақиндай тирик Сен отанг онанг бир


CES 2018: Dell илғор ноутбук тақдим қилди - Terabayt.Uz\nКомпаниянинг вице президенти Жефф Кларк тақдим этган бу лаптоп "2 таси 1 да" тамойили асосида ишлаб чиқарилган. Қайд этилишича, бу худди шу турга мансуб лаптоплар ичида энг юпқаси экан.\nИшлаб чиқарувчининг маълум қилишича, XPS 15 ноутбук-трансформерида ўйин ўйнаш ёки контент ишлаб чиқаришга мўлжалланган "оғир" иловаларда ишлаш мумкин. 15,6 дюймли дисплей InfinityEdge услубида, юпқа ромлардан иборат.\nXPS 15 экранидаги пиксел сиғими Full HD (1920×1080), sRGB ранг маконини 100% қамраб олади. У Corning Gorilla Glass 4 ҳимоя шишаси билан қопланган ва ёруғлик даражаси 400 нит. Экран Active Pen номли рақамли қаламни қўллаб-қувватлайди. Бунинг учун $99 доллар сарфлаш керак бўлади.\nГаджет "юракчаси" учун Intel'нинг 4 ядроли 8-авлод процессори танлангани диққатга сазовор. Харидор Core i7-8705G ёки Core i5-8305G чипларидан бирини танлаши мумкин. Ноутбукдаги график-тасвирларни ишлашга масъул Radeon RX Vega M GL видеокартаси мустақил фаолият кўрсатади.\nXPS 15 тизимида DDR4 русусмига мансуб 8 ёки 16 ГБ сиғимли тезкор ва 128 ГБ ёки 1 ТБ сиғимли доимий хотира ўрнатилган.\nДевайс клавиатураси остки ёритиш тизимига эга бўлган. Шу билан бирга, бу ерда бармоқ изи сканери ҳам бор. Ноутбукда гироскоп, акселерометр, рақамли компас каби датчиклар, 2 та Thunderbolt 3 порти, 2 та USB-C 3.1 порти, қўшимча хотира учун microSD бўлмачаси, стерео динамиклар, 4 та микрофон, HD веб-камера, Windows Hello -- юз-қиёфани текшириш учун инфра-қизил камера мавжуд.\nҚурилма ўлчамлари: 354х235х9-16 мм ҳамда вазни 1,97 кг. Девайс Windows 10 операцион тизими бошқарувида ишлайди. Ноутбукдаги аккумуляторнинг ток сиғими 75 Вт·соат ҳамда тўлиқ қувват билан 15 соат ишлашга етади.\n2018 йилнинг апрелидан бозорга чиқариладиган XPS 15 $1300 доллардан бошлаб сотилади.\n#Dell XPS 15 Touch #ноутбук танлаш #XPS 15


Москвада "Нафс" филмининг қувғиндаги продюссери ўғирлаб кетилган - BBC O'zbek\nImage caption Ҳамидқориев 12 июнда расман қочқин мақомини олишидан олдин ўғирлаб кетилган.\nМосквадаги "Мемориал" ҳуқуқни ҳимоя қилиш марказининг билдиришича, кеча, 9 июн куни кечки соатларда Ўзбекистон фуқароси Мирсобир Ҳамидқориев номаълум кишилар томонидан ўғирланган.\nБундан олдин Москванинг Замоскворецкий туман маҳкамаси Ҳамидқориевнинг шикоят аризасини ўрганиб, Россия Федерал Муҳожирлик хизматига унга қочқинлик мақомини беришни топширган. Маҳкама қарори 12 июнда кучга кириши керак бўлган.\nЎзбекистонда Ҳамидқориевга нисбатан "Ислом жиҳодчилари" диний гуруҳига алоқадорлик айби билан қидирувга берилган.\nМирсобир Ҳамидқориев Ўзбекистонда продюссерлик билан шуғулланган, тақиққа учраган "Нафс" филмига ҳомийлик қилган.\nҲамидқориевнинг ўзи ва ҳимоячиси унга қўйилган айбловлар сохта эканлигини таъкидлашади.\nҲамидқориев Ўзбекистон ҳукуматининг сўрови билан ўтган йили августда Россияда ушланган. Вақтинчалик тергов изоляторида Ҳамидқориев ўзини Ўзбекистонга топширилишига норозилик тариқасида билак томирини кесишга уринган.\nЎзбекистон фуқаросининг ушланиши полиция томонидан тушунмовчилик бўлгани айтилиб, 7 августда озод қилинган Ҳамидқориев ўша куни кечқурун миграция қонунларини бузганликда айбланиб яна ҳибсга олинган.\nБироқ 9 августда Головинский маҳкамаси Ҳамидқориев фаолиятида Ўзбекистонга топшириш учун асослар топилмаганини билдириб, маҳкама залидан озод қилган эди.\nАйтилишича, Мирсобир Ҳамидқориев қўйиб юборилгач, уни Ўзбекистон Миллий хавфсизлик ходимлари ўғирлашга бир неча бор уринганлар.\nМосквада Мирсобир Ҳамидқориев хотини ва бир ёшли ўғли билан яшаб келган.\n2014 йил 12 майда Замоскворецкий маҳкамаси чиқарган қарорга кўра, Ҳамидқориев Россияда қочқинлик мақомини олиш ҳуқуқини қўлга киритган.\nУнинг ҳимоячиси Илларион Василевнинг айтишича, Ҳамидқориев йўқолиб қолгач, унинг хотини Басманное маҳкамасига мурожаат қилган. Ҳимоячининг ўзи Инсон ҳуқуқлари бўйича Оврўпо маҳкамасига ариза ёзиб, Ҳамидқориевни Ўзбекистонга топширилишига йўл қўймасликни сўраган.\nҲамидқориевнинг айни пайтда қаердалиги номаълум, лекин ҳуқуқ фаолларига кўра, у Ўзбекистон Миллий хавфсизлик хизмати томонидан ўғирлаб кетилган бўлиши мумкин.\nМаҳкама томонидан Ўзбекистонга берилиши тўхтатилган фуқаролар Россия полицияси ёрдами билан Ўзбекистон махсус хизматлари томонидан ўғирланиши доимий содир этиладиган ҳолат, дейди ҳуқуқ фаоли Баҳром Ҳамроев.\nБаҳром Ҳамроевга кўра, Мирсобир Ҳамидқориев президент қизи Гулнора Каримовага яқин бўлган актёр Фаррух Соипов билан дўст бўлган ва ўша доирадаги кўп маълумотлардан хабардор бўлган. Унинг ўғирлаб кетилишига сабаблардан бири ҳам шу бўлиши мумкин.\nМосквадаги ҳуқуқ фаоли айни пайтда Россия ҳуқуқ тартибот идораларига ва президент маҳкамасига Ўзбек қочқинларининг ўғирлаб кетилишига қарши чора кўришни мурожаат қилиб ариза тайёрлаётганларини билдирди.\n"Мемориал" ҳуқуқни ҳимоя қилиш маркази ҳам Россиянинг кўмагисиз Ўзбекистон фуқароларини ноқонуний олиб чиқиб кетиш мумкин эмаслигини айтади.\nЎзбекистонда тақиқланган "Нафс"филмининг продюсери экстрадиция қилинмайдиган бўлди


ЎзА - Футболчи қизлар сафи кенгаймоқда\n07.10.2014 15:08 Болалар спорти\nФутболчи қизлар сафи кенгаймоқда\nПрезидентимиз раҳнамолигида болалар спортини ривожлантириш, айниқса, қишлоқ қизларининг спорт билан шуғулланиши учун зарур шарт-шароит яратишга алоҳида эътибор қаратилаётир. Бундай кенг кўламли ишлар самарасини миллионлар ўйини – футбол, хусусан, аёллар футболи жадал оммалашиб бораётгани мисолида ҳам кўриш мумкин.\nДавлатимиз раҳбарининг 2011 йил 19 январда қабул қилинган “2011-2013 йилларда республикада футболнинг моддий-техника базасини янада мустаҳкамлаш ва уни ривожлантиришга доир қўшимча чора-тадбирлар тўғрисида”ги қарори мамлакатимизда футболни ривожлантириш, футбол клублари, ихтисослаштирилган футбол мактабларининг моддий-техник базасини мустаҳкамлашда муҳим омил бўлди. Бунинг самарасида аёллар футболи ҳам ривожланиб, қизларнинг футбол билан шуғулланиши, ўз иқтидор ва салоҳиятини намоён этиши, аёллар футбол жамоаларининг тўлақонли фаолият юритиши учун барча шарт-шароит яратилмоқда.\n– Мактабимизда футбол билан шуғулланаётган 558 ўқувчининг 120 нафари қизлардир, – дейди Андижон вилояти Хўжаобод тумани халқ таълими муассасалари фаолиятини методик таъминлаш ва ташкил этиш бўлими тасарруфидаги болалар ва ўсмирлар футбол мактаби директори Сойибжон Назиров. – Қизлар саккиз гуруҳда футбол техникаси, қонун-қоидаларини малакали мураббиялар раҳбарлигида пухта ўзлаштирмоқда. Замонавий футбол майдонлари, машғулотлар ўтказиш учун махсус майдончалар, тренажёр зали улар ихтиёрида.\nБундай шароитлардан самарали фойдаланаётган мактабнинг қизлар жамоаси турли мусобақаларда муваффақиятли иштирок этиб келмоқда. 2013 йили вилоят биринчилиги ҳамда “Қизлар лигаси – 2013” мусобақаларида иккинчи, “Баҳор маликаси – 2014” турнирида учинчи ўринни қўлга киритди.\n– Футбол билан шуғулланиш истагида бўлган қизлар сафи йилдан-йилга кенгайиб бормоқда, – дейди мураббия Сарвиноз Рустамхўжаева. – Улар орасида иқтидорли қизлар жуда кўп. Албатта, уларнинг барчаси ҳам келажакда профессионал футболчи бўлмас, энг муҳими ва бизнинг асосий мақсадимиз қизлар ўртасида футболнинг оммавийлигини ошириш орқали хотин-қизлар саломатлигини мустаҳкамлашга ҳисса қўшишдир.\nМактаб тарбияланувчиларидан Сурайё Қамчиева, Кумушой Ғуломова вилоятнинг “Андижанка” жамоаси сафида тўп сурмоқда.\nМухтасар айтганда, Хўжаобод тумани болалар ва ўсмирлар футбол мактабида ўқувчилар учун барча қулайлик ва имкониятлар яратилган. Компьютер хоналари, ошхона, ётоқхона машғулотдан бўш вақтни унумли ва самарали ўтказиш учун хизмат қилмоқда. Мактаб зарур мебель ва жиҳозлар, спорт анжом ва инвентарлари, ускуналар билан тўлиқ таъминланган. Бу ерда ўқувчиларнинг нафақат моҳир футболчи, балки соғлом тафаккур ва юксак маънавият соҳиблари бўлиб камолга етишига алоҳида аҳамият қаратилмоқда.


Пятница, 01 Август 2014 14:26\nШаҳар рамзи сотилади\nБуюк Британиядаги Лондон шаҳри рамзи, машҳур “Gherkin” (“Бодринг”) осмонўпар биноси яна сотувга қўйилди.\nҚирқ бир қаватли ушбу иморат меъмор Норман Фостер томонидан лойиҳалаштирилган бўлиб, у 2004 йилда Швейцариянинг “Swiss Re” суғурта компанияси учун қуриб берилган эди. Орадан икки йил ўтгач, бино маҳаллий “Evans Randall” банки ҳамда Германиянинг кўчмас мулк бизнеси билан шуғулланувчи “IVG Immobilien” компанияси томонидан сотиб олинган. Энди унга хорижлик инвесторлар 820 миллион евро таклиф этишмоқда.\nПятница, 01 Август 2014 14:25\nМаҳсулот намуналари хорижга юборилди\nБойсун туманилик тадбиркорлар Шуҳрат ва Давлат Истатовлар фойдаланилмай ётган бинони таъмирлаб, “Боғишамолтекс” хусусий корхонасини ташкил этди.\nАйни пайтда 100 миллион сўмлик маблағ эвазига жиҳозланган кичик бизнес субъектида 15 нафар хотин-қиз турли кийим-кечак ҳамда спорт либослари тикишмоқда.\n— Ҳозир вилоятимиздаги кўплаб спорт мактабларига 15 турдаги либослар етказиб бераяпмиз, — дейди тадбиркор Шуҳрат Истатов. — Эътиборлиси, хорижлик ҳамкорларимизга ўз маҳсулотларимизнинг намуналарини юбордик. Ҳадемай, ташқи бозорга ҳам чиқамиз.\nПятница, 01 Август 2014 14:24\nПятница, 01 Август 2014 14:22\nҚишда ҳам фаолиятини тўхтатмайди\n“Иймон-инсоф-барака” масъулияти чекланган жамияти саъй-ҳаракати билан Гулистон шаҳрининг 4-кичик мавзесидаги бўш ётган жойда “Абдураҳмон ота гузари” барпо этилди.\nЭътиборлиси, унинг ҳовлисидаги болалар ўйингоҳи қишда ҳам ўз фаолиятини тўхтатмайди.\nГап шундаки, ҳозир очиқ ҳаво остида ишлаб турган аттракционлар ўрнини совуқ кунлар бошлангач, ёпиқ йиғма минифутбол майдончаси эгаллайди. Эътироф этиш лозимки, мазкур ўйингоҳ энг сўнгги русумдаги аттракционлари билан тез фурсатда ота-оналар ва болаларнинг севимли масканига айланди.\nКутилганидан бир фоиз кўп\nЖорий йилнинг иккинчи чорагида АҚШ иқтисодиётида бир қатор ижобий натижаларга эришилди.\nАпрель — июнь ойларида мамлакатда ялпи ички маҳсулот ишлаб чиқариш ҳажми тўрт фоиз ўсган. Бу таҳлилчилар қилган башоратдан бир фоиз кўпдир.\nНоқулай об-ҳаво шароити ҳамда биринчи чоракдаги пасайишга қарамай, иқтисодиётда кузатилган бу юқори ўсиш суръатини экспертлар ижобий баҳолашди. Уларнинг фикрича, бундай натижалар йиллик кўрсаткичнинг яхшиланишига таъсир кўрсатади.\nЖорий йилнинг дастлабки уч ойи АҚШда ялпи ички маҳсулот ишлаб чиқариш ҳажмининг ўсиши 2,1 фоизни ташкил қилганди.\nПятница, 01 Август 2014 14:21\nЯнги санъат галереяси\nТадбирда сўзга чиққанлар мамлакатимизда кейинги йилларда санъат ва маданиятни ривожлантириш, истеъдодли йигит-қизларни ҳар томонлама қўллаб-қувватлашга алоҳида эътибор қаратилаётганини таъкидладилар.\nОна диёр тараннуми\n“Ягонасан, муқаддас Ватан!” республика кўрик-танловининг Бухоро вилояти маданият ва спорт ишлари бошқармаси тизими муассасалари бўйича ташкил этилган босқичида эллик нафардан зиёд қўшиқчи қатнашди.\nГарчи мавзу ягона бўлса-да, қўшиқлар ранг-баранглиги билан эътиборни тортди. Ҳар бир чиқиш томошабинлар олқишига сазовор бўлди. Хусусан, “Ниҳол” мукофоти соҳибаси Дилфуза Қобилова ижросида янграган “Ватан” қўшиғи кўпчиликка манзур бўлди. Ҳайъат аъзолари ҳам айнан шу қўшиқ ижрочисига биринчи ўринни беришга қарор қилди. Когонлик Саид Жафаров ҳамда қоракўллик Соҳиб Абдуллаевнинг Ўзбекистонимизни мадҳ этувчи қўшиқлари ҳам совринли ўринларга муносиб, деб топилди. Эндиликда ғолиблар танловнинг якуний босқичида иштирок этишади.\nПятница, 01 Август 2014 14:20\nНодир археологик кўргазма\nЎзбекистон Бадиий академияси Халқаро маданият карвонсаройида “Қаршовултепанинг маданий мероси” номли археологик кўргазма очилди.


Ер талашув. Нега ингушлар Чеченистондан дарғазаб бўлмоқда?\n20 июн 2019, Тошкент вақти: 02:40\nНорозилик акцияларида қатнашаётганларга кечки овқат тайёрланмоқда. Ингушетия, Магас шаҳри.\nРоссия жанубидаги Ингушетия Республикаси шусиз ҳам нотинч бўлган Шимолий Кавказ минтақасидаги янги зиддият марказига айланиб қолди.\nБир ҳафтадан бери одамлар Ингушетия раҳбари Юнус-Бек Евкуров билан унинг чеченистонлик ҳамкасби Рамзан Қодиров 26 сентябрда имзолаган ер алмашиш бўйича битимдан норози бўлиб митингларга чиқмоқда.\nКўплаб ингушлар энг сара ерни узоқ тоғ ерига алмаштириш номақбул эканини айтмоқда. Норози бўлаётган кишилар Евкуровнинг истеъфосини талаб қилмоқда. Улар республика раҳбарини битимга қўл қўйганликда ва халқ манфаатини ҳимоя қила олмаганликда айбламоқда.\nБир ҳафтадан бери давом этаётган норозиликларнинг охири кўринмайди. Намойишчилар икки кун олдин чодир ва ўриндиқларини шаҳарнинг марказий майдонидан радио ва телевидение компанияси олдига кўчирди. Шаҳар ҳокимияти намойишчиларга 15 октябрга қадар ўтирган ҳолда намойишни давом эттиришга рухсат берди.\nҚанақа битим ўзи у?\nБитимнинг мақсади икки республика ўртасидаги чегара баҳсига нуқта қўйишдир. Совет Иттифоқи тарқаб кетгандан сўнг орадан бир йил ўтиб, 1992 йили Чечен-Ингуш Автоном Совет Социалистик Республикаси иккига бўлинган эди. Иккаласида мусулмон аҳоли кўпчиликни ташкил қилади.\nҲудуд алмашишга қаратилган ушбу битим икки республика ўртасида чегарани демаркация қилишга оид йирик битимнинг бир бўлагидир.\nЎтмишда ҳам чегара билан боғлиқ чалкашликларни аниқлаштириб олишга уринишлар бўлган эди. 1993 йили Ингушетия билан Чеченистоннинг ўша пайтдаги раҳбарлари Руслан Аушев билан Жоҳар Дудаев ўртадаги чегарани демаркация қилиш бўйича келишувни имзолаган эди, аммо ўртадаги вазият таранглигича қолаверди. Яна бир битимга 2000- йилларнинг бошида қўл қўйилди, бироқ унинг ижроси таъминламади.\nЭнг сўнгги битимни Ингушетия парламенти 4 октябрда маъқуллади, бироқ баъзи депутатлар овозлар сохталаштирилганини иддао қилиб чиқди.\nРеспублика Конституцион суди ҳам ер алмашиш бўйича битим асосий қонунга зид экани ҳақида қарор чиқарди.\nЗиддият сабаби нимада?\nИнгушлар ерни беришга оид ҳар қандай битимни “оғриқли масала”, деб билади, дейди Грузиянинг Стратегик ва халқаро тадқиқотлар жамғармаси эксперти Александр Квахадзе.\nИнгушетия 1992 йили талаш бўлган Пригородний туманини Шимолий Осетияга бой берди. Можарода тахминан 600 киши ҳалок бўлди, уларнинг аксарияти ингушлар эди.\n“Кавказский узел” сайти Чеченистон ер алмашишни ерни босиб олишга айлантирди, деб ёзди. Сайтнинг 9 октябрдаги мақоласида Чеченистон Ингушетиядан кўра 26 баробар кўп ерга эга бўлгани айтилади.\nНега ингушлар раҳбари бунга рози бўлди?\nХабар қилинишича, август ойида қурувчилар Чеченистон хавфсизлик кучлари ҳимоясида Ингушетиянинг Сунжен туманига йўл қурган. Қурилиш жараёнида табиат қўриқхонасидаги ноёб дарахтлар кесилган, тупроқ қатламига зарар етган. Ингушетия чегарасидан 2 километр ичкаридаги Аршти қишлоғида Чеченистон чегарасини ўрнатишга уриниш бўлган.\n2013 йили Чеченистон Ички ишлар вазирлигининг “қодировчилар” деб аталадиган 300 нафар махсус аскари Ингушетия ҳокимият идораларидан рухсат олмай туриб, ўша ингуш қишлоғига кириб борди ва ўша ердаги полиция кучлари билан тўқнашди.\n“Қодировчилар”нинг бунақа хатти-ҳаракатлари Ингушетия раҳбарларини чўчитиб қўйган кўринади. Шу сабабли улар вазият кескинлашиши олдини олишга ҳаракат қилган. Евкуров сентябрь ойи ўрталарида чегарадаги вазиятни “назорат остида” деб айтган эди.\nЕр алмашув ҳақидаги битим Қодировни қониқтирадими?\nЭкспертлар Қодиров ўз таъсирини ҳам, Чеченистоннинг ҳудудини ҳам кенгайтиришга интилмоқда. Келгусида Доғистондан ҳам ер олишга уриниш бўлиши мумкин. Қодиров Доғистоннинг Новолак туманини ҳам тилга олиб келади, чунки у чеченлар бошқа жойга мажбуран кўчирилишидан олдин Чеченистонга қараган.\nИнгушетия расмийлари баҳсга Москва аралашиб, воситачи бўлишини истамоқда. 2012 йили Қодиров билан Евкуров икки республика ўртасидаги чегара масалаларини федерал даражада музокара қилишга рози бўлган эди. Аммо Кремль баҳсга аралашмади.\nРоссия президенти Владимир Путиннинг матбуот котиби Дмитрий Песков “Кремль вазиятни диққат билан кузатаётгани”ни айтди. Лекин унинг фикрича, икки республика айни масала юзасидан ўзлари келишувга эришиши лозим.\nКвахадзега кўра, Қодировнинг Россияда юқори мавқега эга экани Кремль қарор чиқаришида унга ён босишини англатади.\nИнгушетиялик депутатлар Чеченистон билан чегарага оид масала кўриладиган мажлисга келмади


Ҳаммага маълумки, Макка Исломнинг асл ватани бўлиб, Набий соллаллоҳу алайҳи васаллам шу ерда туғилиб ўсганлар, Қуръони Карим дастлаб шу ерда нозил бўлган ва дийннинг аввалги ўн уч йилги босқичи ҳам шу ерда кечган эди. Дастлабки мусулмонлар ҳам айни шу шаҳарнинг аҳолисидан эди.\nРасулуллоҳ соллаллоҳу алайҳи васаллам Маккани фатҳ қилганларидан кейин ўзлари Мадийнага қайтишларидан ол-дин фақиҳ саҳобалардан бўлган Муоз ибн Жабал рози-яллоҳу анҳуни аҳли Маккага Қуръони Каримни ва ҳалол-ҳаромни таълим бериш учун қолдирдилар. Ана ўша кундан бошлаб Маккада ҳақийқий Исломий фиқҳ ривожи бошлан-ди.\nКейинчалик, ҳам бу мадрасага катта илм эгалари раҳбарлик қилдилар:\nРасулуллоҳ соллаллоҳу алайҳи васалламга мушрик-ларнинг тазйиқлари ҳаддан ошиб турган бир пайтда ёруғ дунёнинг юзини кўрган Абдуллоҳ ибн Аббос илоҳий бир тадбир ила ўз оғзига олган биринчи ғизо охирзамон На-бийи Муҳаммад соллаллоҳу алайҳи васалламнинг мубо-рак тупуклари бўлди.\nҚурайшнинг аслзода оилаларидан бирида дунёга келган Абдуллоҳ ибн Аббос она сутига қўшиб ўша аслзо-далик руҳини ҳам эмиб катта бўла бошлади.\nАллоҳ таоло Ўзининг ҳабиб Набийи Муҳаммад сол-лаллоҳу алайҳи васалламга Ўзининг омонлик юрти Мак-каи Мукаррамани фатҳ қилиши жараёнида Абдуллоҳ ибн Аббоснинг отаси Аббос ибн Абдулмуттолиб ҳам ўз Исло-мини баралла ошкор қилди. Шу билан бирга, Расулуллоҳ соллаллоҳу алайҳи васалламнинг ёнларида бирга яшаш учун ўз оиласи билан Мадийнаи Мунавварага кўчиб бор-ди.\nЎша пайтларда эндигина ўн-ўн бир ёшларга кириб қолган зийрак Абдуллоҳ ибн Аббос энди бевосита мадра-саи Муҳаммадиянинг таълим-тарбиясини ола бошлади. У вақтга келиб Аллоҳ таоло Ўз дийни Исломни ўзга дийн-лардан устун қилган, мусулмонлар зафар топган, киши-лар Аллоҳнинг дийнига гуруҳ-гуруҳ бўлиб кирган ва барқарорлик ҳукм сурган бир пайт эди. Барча иложи бо-рича кўпроқ илм олишга ҳаракат қилар эди. Расулуллоҳ соллаллоҳу алайҳи васалламга Қуръони Каримнинг оят-лари кетма-кет нозил бўлиб турар, ҳамда у зотнинг ўзлари умматларига турли аҳкомларни баён қилиб берар эдилар.\nАна шундоқ ажойиб бир илмий муҳитда Абдуллоҳ ибн Аббос розияллоҳу анҳу Исломий илмлар чашмаси-нинг асл манбаъидан тўйиб-тўйиб симира борди. Аллоҳ таоло Абдуллоҳ ибн Аббос розияллоҳу анҳуга ўткир зеҳн ва кучли хотирага қўшиб фаҳм-фаросат ва ўта ти-ришқоқлик фазийлатларини ҳам берган эди. У киши Ра-сулуллоҳ соллаллоҳу алайҳи васалламдан бир қадам ҳам узоқлашмасдан у зотнинг муборак оғизларидан ворид бўлаётган ҳар бир сўзни, ҳар бир гапни илиб олиб ихлос билан бутун вужудига жо қилар эди.\n«Набий соллаллоҳу алайҳи васаллам мени кўксила-рига босдилар ва:\n«Аллоҳим, бунга ҳикматни таълим бергин»,–дедилар».\nАлбатта, Набий соллаллоҳу алайҳи васалламнинг ки-чик ёшдаги Абдуллоҳ ибн Аббосни бағирларига меҳр би-лан босишлари ва унинг ҳаққига Аллоҳ таолодан ҳикмат ила маърифат ва уни ўз ўрнида ишлатиш қобилиятини беришини сўраб дуо қилишлари бу кичик саҳобий учун ката марҳамат эди.\n«Набий соллаллоҳу алайҳи васаллам халога кирдилар. Мен у зотга тоҳарат суви тайёрлаб қўйдим. Ул зот чиққанларида:\n«Буни ким қўйди?» – деб сўрадилар.\n«Ибн Аббос», – дедим.\n«Аллоҳим! Уни фақиҳ қилгин!» – дедилар у зот».\nАбдуллоҳ ибн Аббос розияллоҳу анҳу Расулуллоҳ соллаллоҳу алайҳи васалламнинг ёнларида бўлишларини у зот Рафиқи аълога интиқол қилгунларича давом эттир-дилар. У кишининг бу беназир меҳнатлари зое кетмади. Абдуллоҳ Ибн Аббос розияллоҳу анҳу ҳаммаси бўлиб 1660 та ҳадис ривоят қилиб, кўп ҳадис ривоят қилувчи саҳобаларнинг бешинчиси бўлдилар. Албатта, Набий соллаллоҳу алайҳи васалламнинг ҳаётлик даврларида ҳали ўн тўрт ёшга кириб улгурмаган ёш саҳобийнинг ўн минглаб ўзидан катта саҳобаи киромларни ортда қолдириб ҳадиси шарифларни ривоят қилишда бешинчи ўринни олишлари Абдуллоҳ ибн Аббос розияллоҳу анҳунинг ким эканликларини яққол намойиш қиладиган омилдир.\nИмом Бухорий Абдуллоҳ ибн Аббос розияллоҳу анҳу-дан қуйидагиларни ривоят қиладилар:\n«Умар мени Бадр шайхларига қўшар эди. Баъзилари-га бу ёқмас эди. Ўшалар унга: «Нима учун боламиз тенги одамни бизга қўшасан?!»–дедилар. У эса:\n«У ўзингиз билган одам!»–деди.\nБир куни у мени чақириб, уларга қўшди. Уларга менинг кимлигимни билдириб қўйиш учун қўшганини билиб турар-дим.\nКейин Умар: «Аллоҳ таолонинг «Иза жааъа насрул-лоҳи вал фатҳу» деган қавлига нима дейсизлар?»–деди.\nУлардан баъзилари: «Қачон бизга нусрат ёки фатҳ берса, Аллоҳга ҳамд ва истиғфор айтишга амр қилиндик, деймиз»,–дедилар.\nБаъзилари эса, сукут сақлаб, бирор нарса, демади-лар.\nШунда у менга: «Сен ҳам шундоқ дейсанми, эй, Ибн Аббос?!»–деди.\nУ: «Нима дейсан?»–деди.\nМен: «Бу, Расулуллоҳ соллаллоҳу алайҳи васаллам-нинг ажалларидир. Аллоҳ буни у зотга билдирди. «Агар Аллоҳнинг нусрати ва фатҳ келса» ўша ажалнинг алома-тидир.\n«Бас, Роббингни поклаб ёд эт ва Унга истиғфор айт. Албатта, У тавбаларни кўплаб қабул қилувчидир», де-ди»,–дедим.\nШунда Умар: «Аллоҳга қасамки, мен ҳам бу борада фақат сен айтган нарсанигина биламан, холос»,–деди».\nХалийфа Умар ибн Хаттоб розияллоҳу анҳу Абдуллоҳ ибн Аббос розияллоҳу анҳунинг илмларини қанчалик қадрлашларини Саъд ибн Аби Ваққос розияллоҳу анҳу ўзларининг қуйидаги гаплари билан баён қиладилар:\n«Ибн Аббосдан кўра фаҳми дақиқ, ақли ўткир, илми кўп ва ҳилми кенг одамни кўрмаганман. Умар уни қийин масалаларни ечишга чақирганини ўзим кўрганман. Ҳолбуки, унинг атрофида муҳожир ва ансор, аҳли Бадр-лар кўп эди. Агар Ибн Аббос гапирса, Умар унинг гапидан нарига ўтмас эди».\nИбн Саъд раҳматуллоҳи алайҳи Ато ибн Ясор рози-яллоҳу анҳудан ривоят қиладилар:\n«Умар ва Усмон розияллоҳу анҳумо Ибн Аббос рози-яллоҳу анҳуни чақирар эдилар. У киши уларга аҳли Бадрлар билан бирга маслаҳат берар ва Умар ҳамда Ус-моннинг вақтларида фатво берар эди».\n«Умар ибн Хаттоб розияллоҳу анҳу ўзини қийнаган ишларда Абдуллоҳ ибн Аббос розияллоҳу анҳуга мас-лаҳат солар ва:\n«Қани, бир шўнғиб кўрчи, эй ғаввос!»–дер эди».\nҲазрати Али розияллоҳу анҳу хаворижлар фитнаси-нинг қурбони бўлганларидан кейин Абдуллоҳ ибн Аббос розияллоҳу анҳу ҳам Басра волийлигини ташлаб ўз ўринларига Абдуллоҳ ибн Ҳорисни Басрага волий қилиб қўйиб Мадийнаи Мунавварага қайтдилар. У киши бу ерда илмий ишлар билан машғул бўлдилар. Толиби илмларга дарслар бердилар.\nЎша пайтда Абдуллоҳ ибн Аббос розияллоҳу анҳу ўзларининг илмий равнақлари чўққисига чиққан эдилар. Ўз замонларида ҳосил қилиниши мумкин бўлган барча илмлар-да пешқадамликни қўлга олган эдилар. Агар ифодали қилиб айтиш мумкин бўлса Абдуллоҳ ибн Аббос розияллоҳу анҳу икки оёқда юрадиган Ислом доруфунунига айланиб бўлган эдилар. У кишидаги илмларнинг кўплиги, чуқурлиги ва дарс бериш қобилияти кишиларни лол қолдирар эди. Абдуллоҳ ибн Аббос розияллоҳу анҳу барча илмларда барча олий да-ражадаги дарс бериш қобилиятларини ҳаммага исбот қилган эдилар. У кишининг довруқлари етти иқлимга тарқаб, турли тарафлардан илм талабидаги кишилар Абдуллоҳ ибн Аббос розияллоҳу анҳу дорулфунунида таҳсил олиш учун Мадий-наи Мунаввара томон оқиб келар эдилар.\nТарихчиларимиз Абдуллоҳ ибн Аббос розияллоҳу анҳуга яқин бўлиб у кишининг хизматларини қилиш ша-рафига муяссар бўлган зотлардан бирининг қуйидаги ҳикоясини нақл қиладилар:\n«Мен Ибн Аббоснинг бир мажлисини кўрдим. Агар Қурайшнинг барчми у билан фахр қилса, фахр қилишга арзийди. Одамлар унинг эшиги олдида тўпланиб туриш-ганини кўрдим. Йўллар ҳам одамларга тўлиб кетган эди. Шу қадар одам кўп эдики, биров киришга ҳам, чиқишга ҳам қодир эмас эди.\nМен кириб у кишига эшиги олдида турган одамлар ҳақида хабар бердим. У киши менга:\n«Тоҳаратимга сув олиб кел»,–деди.\nБориб тоҳарат қилди. Қайтиб келиб жойига ўтирди ва:\n«Уларнинг олдига чиқиб ким Қуръондан ва унинг таъвийлидан сўрамоқчи бўлса, чақириб кел»,–деди.\n«Энди биродарларингизга навбат беринглар»,–деди.\n«Уларнинг олдига чиқиб ким ҳалол ва ҳаромдан сўрамоқчи бўлса, чақириб кел»,–деди.\n«Уларнинг олдига чиқиб, ким меросдан сўрамоқчи бўлса, чақириб кел»,–деди.\n«Уларнинг олдига чиқиб, ким араб тилидан ва шеърдан сўрамоқчи бўлса, чақириб кел»,–деди.\nМен чиқиб, уларни чақирдим. Улар кириб, ҳовлини тўлдирдилар. Ундан нимани сўрасалар, ўшанга жавоб берди ва зиёда ҳам қилди…»\nАбдуллоҳ ибн Зубайр розияллоҳу анҳу умавийларга қарши чиқиб Маккаи Мукаррамани марказ қилиб олганда энг фақиҳ саҳобалардан бўлмиш, «умматнинг илм денгизи лақабини олган саҳобий Абдуллоҳ ибн Аббос розияллоҳу анҳу Маккаи Мукаррамага келиб, одамларга таълим бера бошлади. У киши Байтул ҳаромда тафсир, ҳадис, фиқҳ ва адабиётдан дарс берар эди.\nМаккаи Мукарраманинг илмий шуҳрати ортишида Абдуллоҳ ибн Аббос розияллоҳу анҳу ва у кишининг ше-риклари бош омил бўлдилар.\nБу киши Бани Махзум қабиласининг мавлоси эди. У Ибн Аббос розияллоҳу анҳунинг тафсир бўйича айтган гаплари-ни ривоят қилиш билан машҳур бўлган. Мужоҳид розиял-лоҳу анҳунинг ўзидан қуйидагилар ривоят қилинади: «Ибн Аббосдан Қуръонни уч марта ўтказиб олганман. Уни ҳар бир оятда тўхтатар эдим. Нима учун ва қандоқ нозил бўлганини сўрар эдим».\nХалийфа Абдулмалик ибн Марвоннинг даврида ҳар йили ҳаж мавсумида унинг фармонига биноан, «Одам-ларга Ато ибн Абу Рабоҳдан бошқа ҳеч ким фатво берма-син», деб жар чақирилар эди. Маккаи Мукаррама ва унинг атрофининг имоми ҳам, олими ҳам, фақиҳи ҳам Ато ибн Абу Рабоҳ розияллоҳу анҳу эди. Бундоқ улуғ мақом эгаси бўлган шахс ким экан ўзи, дерсиз. У қоп-қора рангли, кўзи ғилай, бурни қийшиқ, шол-чўлоқ ва сочи тўзиган бир одам эди. Адибларнинг васф қилишла-рича, у киши ўзининг минглаб шогирдлари ичида пахта даласидаги қора қарғага ўхшаб ўтирар эди. Ато ибн Абу Рабоҳ фақат Ислом туфайлигина ўшандоқ мартабага эришди. Барчанинг тақдирига, эҳтиромига сазовор бўлди.\nБу киши асли форс бўлиб, Ямандан Маккаи Мукаррамага келиб қолган эди. У кўп саҳобалардан илм ўргангандан кей-ин охири Ибн Аббос розияллоҳу анҳуга маҳкам боғланди ва у кишининг энг севган талабасига айланди. Кейин эса то-беъинларнинг энг улуғларидан бирига, Маккаи Мукаррама-нинг фақиҳларидан бирга ва муфтийига айланди.\nМаккаи Мукаррамада етишган ўша давр фақиҳларидан яна бири Икрима розияллоҳу анҳудир. У киши Ибн Аббос розияллоҳу анҳунинг мавлоси–озод қилган қули бўлган. Фиқҳни асосан ўз хожаси Ибн Аббос розияллоҳу анҳудан ўрганди. Оиша розияллоҳу анҳо, Абу Ҳурайра розияллоҳу анҳу ва бошқа саҳобалардан ҳам таълим олган.\nСаъийд ибн Жубайрдан, ўзингдан кўра илмлироқ одамни биласанми, деб сўралганда, ҳа, Икрима, деб жа-воб берган.\nШаъбий розияллоҳу анҳу: «Аллоҳнинг китобини Икри-мадан кўра яхши биладиган одам қолмади», деган.\nМаккаи Мукарраманинг фиқҳ мадрасаси шу тарийқа ри-вожланишда давом этаверди. Бу мадрасанинг машҳур ки-шиларидан баъзиларининг номларини тилга оладиган бўлсак, Суфён ибн Уяйна, Муслим ибн Холид Занжий рози-яллоҳу анҳумони алоҳида таъкидлашимиз лозим бўлади. Чунки, ушбу икки фақиҳ тўрт фиқҳий мазҳаблардан бири-нинг асосчиси имом Шофеъийнинг устозлари бўлади.\n6 йил аввал 3654 Шайх Муҳаммад Содиқ Муҳаммад Юсуф\nМасаланинг аслини билиш қоидаси


Тўйларда чойнакда ароқ ичаётганлар кимларни алдаяпсиз? (Шоҳидбек блоги)- Kruz.uz\n11:04, 10.11.2017 2604 0 Шоҳидбек блоги\nЯқинда Ўзбекистон ёшлар Иттифоқи Қорақалпоғистон Республикаси Кенгаши ҳузуридаги "Ёш репортёрлар" клуби аъзолари ўз блогларини очишгани ҳақида хабар бериб ўтган эдик. Ана шу блогерлар ўз блогпостларини жойлаштириб бошлашди. Блогер Шоҳидбек тўйлардаги чойнак ичига ароқ қуйиб ичадиганлар ҳақида ёзди. Қуйида ана шу блогпостни ўқишингиз мумкин.\nБизда чойни тез-тез янгилаб туриш, меҳмонларга худди меҳримиздек иссиқ чой узатиш ҳурмат белгиси эканини билардим. Аммо, аммо чойнакда спиртли ичимликлар қуйилишига, кишилар наздида одоб-ахлоқи билан намуна кўрсатилувчи баъзи бир одамларнинг ўзларини худди чой ёки шарбат ичаётгандек тутиб, ҳеч қанақа ножўя ҳаракат қилмаётгандек ҳолда отишиб ўтирганларига яқин кунлар ичида бўлиб ўтган тўйларда такрор ва такрор гувоҳ бўлдим.\nАслида бу гуруҳ кишилар кимни алдаб ўтиришибди. Бундан кимга, нима наф. Ўз яқинлари, ўғли ёки қизидан яширинча, шу алфозда спиртли ичимликлар ичгани билан улар олдида айбсиз эмас-ку! Балки улар бу ҳақда билмас, билганда ҳам ўз ота-онасига дакки берувчилар кам топилади. Аммо бугун ўз фарзандини алдаётганларни эртага ўғил-қизлари ҳам чув туширишига, турли хил жирканч ёки ёмон йўллларга кириб қолиб, худди ҳеч нима билмагандек юришига ким кафолат беради. Бир ёлғон иккинчисини бошлаб келиши турмушда ўз тасдиғини топган. Тўғри, пашшадан фил ясаб, дарров тахликага тушиш ҳам ярамайди. Лекин танганинг икки томони бор. Бугунги ҳаётимизда ҳар қандай ҳолатга тайёр туришни кун сайин чуқур англаб бормоқдамиз.\nКеча, 11:15 2639\n19:10, 23.07.2020 4978\nТиббиёт ходимлари Америка Ёнгин хавфсизлиги бошқармаси Ёшлар ҳафталиги актабгача таълим муассасаси одам савдосига қарши кун Болалар китоби "Хизмат беминнат" газ кони Пенсияси миқдори